Bilag A og B til Rådets direktiv 94/55/EF(1) som meddelt i Kommissionens direktiv 2001/7/EF(2) om tredje tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej(3)

(1) EFT L 319 af 12.12.1994, s. 7.

(2) EFT L 30 af 1.2.2001, s. 43.

(3) EØS-relevant tekst.

BILAG A

GENERELLE BESTEMMELSER OG BESTEMMELSER FOR FARLIGE STOFFER OG GENSTANDE

Del 1

GENERELLE BESTEMMELSER

KAPITEL 1.1

Omfang og anvendelsesområde

1.1.1. Opbygning

Bilag A og B til dette direktiv består af ni dele. Bilag A består af del 1 til 7 og bilag B af delene 8 og 9. Hver del er inddelt i kapitler, og hvert kapitel er inddelt i afsnit og underafsnit. I hver del indgår nummeret på delen i numrene på kapitlerne, afsnittene og underafsnittene. F.eks. er del 4, kapitel 2, afsnit 1 nummereret "4.2.1".

1.1.2. Omfang

1.1.2.1. Ifølge artikel 3 i dette direktiv gælder bestemmelserne i Bilag A for:

(a) Farligt gods som er udelukket fra transport.

(b) Farligt gods, som er tilladt til transport, og de hertil knyttede betingelser (herunder undtagelser), navnlig mht.:

- klassificering af gods (herunder klassifikationskriterier og relevante prøvningsmetoder),

- anvendelse af emballager (herunder sammenpakning),

- anvendelse af tanke (herunder fyldning),

- klargøring til forsendelse (herunder mærkning af kolli (påskrifter og faresedler), mærkning af transportmidler (skilte og faresedler), såvel som påkrævet dokumentation og oplysninger),

- bestemmelser om konstruktion, prøvning og godkendelse af emballager og tanke og

- anvendelse af transportmidler (herunder på- og aflæsning og sammenlæsning).

1.1.2.2. Bilag A indeholder visse bestemmelser, som i henhold til artikel 3 i dette direktiv angår Bilag B eller både Bilag A og B som følger:

1.1.1. Opbygning.

1.1.2.3. Anvendelsesområde for Bilag B.

1.1.2.4.

1.1.3.1. Undtagelser vedrørende transportens karakter.

1.1.3.6. Undtagelser vedrørende mængden af farligt gods transporteret pr. transporterende enhed.

1.1.4. Anvendelse af andre regelsæt.

1.1.4.5. Andre transportformer end vejtransport.

1.2. Definitioner og måleenheder.

1.3. Uddannelse af personer involveret i transport af farligt gods.

1.4. Parternes sikkerhedsforpligtelser.

1.5. Afvigelser.

1.6. Overgangsbestemmelser.

1.8. Kontroller og andre bestemmelser til støtte for sikring af efterlevelse af sikkerhedsbestemmelser.

1.9. Transportrestriktioner fastsat af de kompetente myndigheder.

Kapitel 3.1.

Kapitel 3.2. Tabel A, kolonnerne (1), (2), (14), (15) og (19) (anvendelse af bestemmelserne i del 8 og 9) på de individuelle stoffer eller genstande).

1.1.2.3. Ifølge artikel 3 i dette direktiv angiver bestemmelserne i Bilag B de betingelser for konstruktion af, udstyr på og drift af køretøjer, der transporterer farligt gods, som er tilladt til transport, navnlig mht.:

- Bestemmelser for køretøjers mandskab, udstyr, drift og medbragt transportdokumentation

- for konstruktion og godkendelse af køretøjer.

1.1.2.4. I artikel 1 (c) i dette direktiv refererer ordet "køretøjer" ikke nødvendigvis til ét og samme køretøj. International transport kan udføres af flere forskellige køretøjer, forudsat at transporten finder sted på mindst to medlemsstaters områder mellem den afsender og den modtager, der er angivet i transportdokumentet.

1.1.3. Undtagelser

1.1.3.1. Undtagelser vedrørende transportens karakter

Bestemmelserne i dette direktiv finder ikke anvendelse for:

(a) Transport af farligt gods foretaget af private personer, når det pågældende gods er emballeret til detailsalg og er beregnet til deres personlige eller hjemlige brug eller til fritids- eller sportsaktiviteter.

(b) Transport af maskineri eller udstyr, der ikke er nævnt i dette direktiv, og som indeholder farligt gods i deres indre eller funktionelle udstyr.

(c) Transport udført af virksomheder, der som en underordnet aktivitet i forhold til deres hovedaktivitet, transporterer farligt gods, f.eks. leveringer til bygge- eller entreprenørarbejdspladser, eller i relation til overvågning, reparation eller vedligeholdelse, i mængder på højst 450 liter pr. emballage og inden for de mængdegrænser, som er angivet i 1.1.3.6.

Transport af farligt gods foretaget af ovennævnte virksomheder til deres egen forsyning eller som ekstern eller intern distribution er ikke omfattet af denne undtagelse.

(d) Transport, der udføres af eller under tilsyn af beredskabstjenesterne, især af bjærgningskøretøjer, der transporterer køretøjer med farligt gods, som er havareret eller har været involveret i en ulykke, eller er havareret.

(e) Nødtransport beregnet til at redde menneskeliv eller beskytte miljøet, forudsat at alle foranstaltninger er truffet for at sikre, at en sådan transport udføres på fuldstændig sikker måde.

Anm.

Mht. radioaktive stoffer, se 2.2.7.1.2.

1.1.3.2. Undtagelser vedrørende transport af gasser

Bestemmelserne i dette direktiv finder ikke anvendelse for:

(a) Gasser, der indeholdes i tankene på et køretøj, der udfører en transportfunktion, og som er bestemt til køretøjets fremdrift eller til driften af en del af dets udstyr (f.eks. køleudstyr).

(b) Gasser i brændstoftanke i transporterede køretøjer. Brændstofhanen mellem gastank og motor skal være lukket, og den elektriske forbindelse skal være åben.

(c) Gasser hørende til gruppe A og O (i henhold til 2.2.2.1), hvis tryk i beholderen eller tanken, ved en temperatur på 15 °C, ikke overstiger 200 kPa (2 bar), og som er fuldstændig gasformige under transport. Dette omfatter enhver art beholder eller tank, f.eks. også dele af maskineri og apparatur.

(d) Gasser i det udstyr, der anvendes til køretøjets drift (f.eks. ildslukkere eller luftfyldte dæk, både som reservedele og som last).

(e) Gasser i specialudstyr på køretøjerne, og som er nødvendige for driften af specialudstyret under transporten (køleanlæg, fisketanke, varmeapparater osv.) ligesom ekstra beholdere for sådant udstyr eller tomme urensede udskiftningsbeholdere, der transporteres i samme transporterende enhed.

(f) Tomme urensede tanke med fast tryk, der transporteres på betingelse af, at de er hermetisk lukkede.

(g) Gasser indeholdt i fødevarer eller drikkevarer.

1.1.3.3. Undtagelser vedrørende transport af flydende brændstoffer

Bestemmelserne i dette direktiv finder ikke anvendelse for:

(a) Brændstof, der indeholdes i brændstoftankene på et køretøj, der udfører en transportfunktion, og som er bestemt til køretøjets fremdrift eller til driften af en del af dets udstyr.

Brændstoffet kan transporteres i faste brændstoftanke, der er direkte forbundet til køretøjets motor og/eller supplerende udstyr, som opfylder relevante lovbestemmelser, eller kan transporteres i transportable brændstofbeholdere (som f.eks. dunke).

Den samlede kapacitet af den faste tank må højst være 1500 liter pr. transporterende enhed og kapaciteten af en tank, der er fastgjort til et påhængskøretøj (trailer) må højst være 500 liter. Der må højst transporteres 60 liter pr. transporterende enhed i transportable beholdere. Disse begrænsninger gælder ikke for køretøjer, der anvendes af beredskabstjenesterne.

(b) Brændstof i tankene på køretøjer eller på andre transportmidler (som f.eks. både), der transporteres som last, når det er bestemt til fremdrift af disse eller til driften af en del af deres udstyr. Evt. brændstofhaner mellem motoren eller udstyret og brændstoftanken skal være lukkede under transport, medmindre det er væsentligt, at udstyret forbliver funktionsdygtigt. Hvor det er relevant, skal køretøjerne eller andre transportmidler lastes opretstående og fastgøres, så de ikke kan falde af.

1.1.3.4. Undtagelser vedrørende særbestemmelser eller farligt gods emballeret som begrænsede mængder

Anm.

Mht. radioaktive stoffer, se 2.2.7.1.2.

1.1.3.4.1. Visse særlige bestemmelser i kapitel 3.3 undtager helt eller delvist transport af specifikt farligt gods fra bestemmelserne i dette direktiv. Undtagelsen finder anvendelse, når der i kolonne (6) i tabel A i kapitel 3.2 er refereret til den pågældende særlige bestemmelse for det pågældende farlige gods.

1.1.3.4.2. Der kan gælde undtagelser for visse typer farligt gods, der er emballeret som begrænsede mængder, forudsat at bestemmelserne i kapitel 3.4 er opfyldt.

1.1.3.5. Undtagelser vedrørende tomme urensede emballager

Tomme urensede emballager, herunder tomme IBC's og storemballager, som har indeholdt stoffer hørende til klasse 2, 3, 4.1, 5.1, 6.1, 8 og 9 er ikke omfattet af bestemmelserne i dette direktiv, hvis der er truffet tilfredsstillende foranstaltninger til at ophæve enhver farerisiko. Farerisici anses for at være ophævet, hvis der er truffet tilfredsstillende foranstaltninger til at ophæve alle de farerisici, der er tillagt klasse 1-9.

1.1.3.6. Undtagelser vedrørende mængden af farligt gods transporteret per transporterende enhed

1.1.3.6.1. Med henblik på dette underafsnit tildeles farligt gods transportkategori 0, 1, 2, 3 eller 4, som angivet i kolonne (15) i tabel A i kapitel 3.2. Tomme urensede emballager, der har indeholdt stoffer, der er tildelt transportkategori "0", skal ligeledes tildeles transportkategori "0". Tomme urensede emballager, der har indeholdt stoffer, der er tildelt en anden transportkategori end "0", skal tildeles transportkategori "4".

1.1.3.6.2. Hvor mængden af det transporterede farlige gods ikke overstiger de værdier, der er angivet i kolonne (3) i tabellen i 1.1.3.6.3 for en given transportkategori (når det transporterede farlige gods på den transporterende enhed tilhører samme transportkategori), eller når værdien beregnet i henhold til 1.1.3.6.4 (når det transporterede farlige gods på den transporterende enhed tilhører forskellige transportkategorier), må godset transporteres i kolli på én transporterende enhed uden at de følgende bestemmelser finder anvendelse:

- kapitel 1.3,

- kapitel 5.3,

- afsnit 5.4.3,

- kapitel 7.2, med undtagelse af 7.2.3 samt V5, V7 og V8 i 7.2.4,

- CV1 i 7.5.11,

- del 8, med undtagelse af:

8.1.2.1(a) og (c),

8.1.4.1(a),

8.3.4,

kapitel 8.4, og

S1(3) og (6),

S2(1) og (3),

S4 og

S14 til S21 i kapitel 8.5, og

- del 9.

Anm.

Mht. angivelser i transportdokumentet, se 5.4.1.1.10.

1.1.3.6.3. Hvor det farlige gods, der transporteres i den transporterende enhed, tilhører samme kategori, er den maksimale samlede mængde per transporterende enhed angivet i tredje kolonne i tabellen nedenfor:

>TABELPOSITION>

I ovenstående tabel forstås ved "maksimalt samlet mængde per transporterende enhed":

- For genstande, bruttovægt i kg (for genstande i klasse 1: nettovægt i kg af det eksplosive stof).

- For faste stoffer, fordråbede gasser, kølede fordråbede gasser og under tryk opløste gasser, nettovægt i kg.

- For væsker og komprimerede gasser, beholderes nominelle kapacitet i liter (se definitionen i 1.2.1).

1.1.3.6.4. Hvor farligt gods fra forskellige transportkategorier transporteres i samme transporterende enhed, må summen af

- mængden af stoffer og genstande fra transportkategori 1 multipliceret med "50",

- mængden af stoffer og genstande fra transportkategori 1 refereret til fodnote a) til tabellen i 1.1.3.6.3 multipliceret med "20",

- mængden af stoffer og genstande fra transportkategori 2 multipliceret med "3" og

- mængden af stoffer og genstande fra transportkategori 3

ikke overstige "1000".

1.1.3.6.5. Ved anvendelsen af dette underafsnit skal der ikke tages hensyn til farligt gods, der er undtaget i henhold til 1.1.3.5.

1.1.4. Anvendelse af andre regelsæt

1.1.4.1. (Reserveret)

1.1.4.2. Transport i en transportkæde, omfattende sø- eller lufttransport

Kolli, containere, UN-tanke og tankcontainere, der ikke helt opfylder bestemmelserne for emballering, sammenpakning, mærkning af kolli (påskrifter og faresedler) samt mærkning med orangefarvede skilte og faresedler, men som er i overensstemmelse med bestemmelserne i IMDG-koden eller ICAO Technical Instructions, skal accepteres til transport i en transportkæde omfattende sø- eller lufttransport på følgende betingelser:

(a) Såfremt kolliene ikke er mærket med påskrifter og faresedler i overensstemmelse med dette direktiv, skal de mærkes med påskrifter og faresedler i overensstemmelse med bestemmelserne i IMDG-koden eller ICAO Technical Instructions.

(b) Bestemmelserne i IMDG-koden eller ICAO Technical Instructions finder anvendelse på sammenpakning i et kolli.

(c) Hvad angår transport i en transportkæde omfattende søtransport, skal containerne eller tankcontainerne, hvis de ikke er mærket med påskrifter og faresedler i overensstemmelse med kapitel 5.3 i dette Bilag, være mærket og forsynet med faresedler i overensstemmelse med kapitel 5.3 i IMDG-koden. I dette tilfælde finder kun 5.3.2.1.1 i dette Bilag anvendelse på afmærkningen af selve køretøjet. For tomme urensede tankcontainere gælder denne bestemmelse til og med den efterfølgende overførsel til en rensestation.

Denne afvigelse gælder ikke for gods, der klassificeres som farligt gods i klasse 1-8 i henhold til dette direktiv og anses for at være ikke-farligt i henhold til de relevante bestemmelser i IMDG-koden eller ICAO Technical Instructions.

Anm.

Mht. de informationer, der skal angives i transportdokumentet, se 5.4.1.1.7. Mht. containerpakkeattesten, se 5.4.2.

1.1.4.3. Anvendelse af UN-tanke godkendt til søtransport

UN-tanke, der ikke opfylder bestemmelserne i kapitel 6.7 eller 6.8, men som er fremstillet og godkendt før 1. januar 2003 i overensstemmelse med bestemmelserne (herunder overgangsbestemmelserne) i IMDG-koden (Amdt. 29-98), kan anvendes indtil 31. december 2009, forudsat at de opfylder de relevante bestemmelser i IMDG-koden (Amdt. 29-98) vedrørende inspektion og prøvninger, og at de instruktioner, der refereres til i kolonne (12) og (14) i kapitel 3.2 i IMDG-koden (Amdt. 30-00) er efterlevet fuldt ud. De kan fortsat anvendes efter 31. december 2009, såfremt de opfylder de relevante bestemmelser i IMDG-koden vedrørende inspektion og prøvninger, men det er en forudsætning at anvisningerne i kolonne (10) og (11) i kapitel 3.2 i dette direktiv og forskrifterne i kapitel 4.2 er fulgt.

Anm.

Mht. de informationer, der skal angives i transportdokumentet, se 5.4.1.1.8.

1.1.4.4. (Reserveret)

1.1.4.5. Andre transportformer end vejtransport

1.1.4.5.1. Hvis et køretøj under udførelsen af en transport, der er undergivet dette direktiv, på en del af strækningen befordres på anden måde end ved vejtransport, gælder på denne del af strækningen alene de nationale eller internationale regler, der måtte findes for farligt gods, der transporteres på den pågældende måde.

1.1.4.5.2. I de tilfælde, der refereres til ovenfor i 1.1.4.5.1, kan de berørte medlemsstater træffe aftale om at anvende dette direktiv på den del af strækningen, hvor køretøjet befordres på anden måde end ved vejtransport, suppleret med tillægsbestemmelser, såfremt parterne finder det nødvendigt, medmindre sådanne aftaler mellem medlemsstaterne ville være i strid med bestemmelser i internationale konventioner, som regulerer transport af farligt gods på den måde, hvorpå køretøjet befordres på den pågældende strækning, f.eks. the International Convention for the Safety og Life at Sea (SOLAS), som de pågældende medlemsstater også ville være kontraherende parter til.

1.1.4.5.3. Hvis en transport, der er omfattet af dette direktiv, på hele strækningen eller på en del af denne også er omfattet af bestemmelserne i en international konvention om transport af farligt gods på anden måde end ad vej, og denne konventions bestemmelser finder anvendelse på visse former for kørsel med motorkøretøjer, gælder på denne strækning bestemmelserne i den pågældende konvention sammen med de bestemmelser i dette direktiv, som ikke er i modstrid hermed. De øvrige bestemmelser i dette direktiv finder ikke anvendelse på den pågældende strækning.

KAPITEL 1.2

Definitioner og måleenheder

1.2.1. Definitioner

Anm.

Dette afsnit indeholder alle generelle eller specifikke definitioner.

I dette direktiv forstås ved:

A

Aerosoler: Se "Aerosoldispensere".

Aerosoldispensere: Alle ikke-genopfyldelige beholdere af metal, glas eller plast, som under tryk indeholder en gas eller en blanding af gasser, med eller uden en væske, pasta eller pulver, og monteret med en udløsningsanordning, der lader indholdet blive udsprøjtet som faste eller flydende partikler i suspension i en gas, som et skum, pasta eller pulver eller i flydende tilstand eller i gasfase.

Affald: Stoffer, opløsninger, blandinger eller genstande, for hvilke der ikke er forudsat nogen direkte anvendelse, men som transporteres med henblik på oparbejdning, dumping, forbrænding eller andre bortskaffelsesmetoder.

Afsender: En virksomhed, som enten på egne eller tredjeparts vegne afsender farligt gods. Såfremt transporten udføres i henhold til en kontrakt herom, er afsender den afsender, der refereres til i denne kontrakt.

Aftagelig tank: En tank, der har en kapacitet på mere end 450 liter, bortset fra en fast tank, tankcontainer eller et element i et batterikøretøj eller en MEGC, og som ikke er konstrueret til transport af gods uden omladning, og som normalt kun kan håndteres i tom tilstand.

B

Bakke (klasse 1): Plade af metal, plast, pap eller andet egnet materiale, der er anbragt i mellememballagen eller den indvendige eller ydre emballage og giver tæt tilslutning i en sådan emballage. Bakkens overflade kan formes på en sådan måde, at emballager eller genstande kan indsættes, fastholdes og være adskilt fra hinanden.

Batterikøretøj: Et køretøj monteret med elementer, som er indbyrdes forbundet med et samlerør og permanent fastgjort til den transporterende enhed. Følgende elementer anses for at være elementer i et batterikøretøj: Flasker, rør, flaskebatterier (også kaldet rammer), trykfade og tanke med en kapacitet på mere end 450 liter beregnet til transport af gasser hørende til klasse 2.

Beholder (klasse 1): En betegnelse, der omfatter kasser, flasker, dåser, tromler, krukker og rør inklusive enhver lukkeanordning, som anvendes i den indvendige emballage eller mel-lememballagen.

Beholder: Indretninger beregnet til at indeholde og opbevare stoffer eller genstande, inklusive eventuelle lukkeanordninger. Denne definition finder ikke anvendelse på råtanke.

(Se også "Gaspatroner", "Indvendige beholdere", "Kryogenbeholdere" og "Stiv indvendig beholder".)

Anm.

Beholdere til gasser i klasse 2 er flasker, rør, trykfade, kryogenbeholdere og flaskebatterier.

Beregningstryk: Et fiktivt tryk, som mindst er lig med prøvningstrykket, men som i større eller mindre grad kan overstige arbejdstrykket afhængig af den fare, der er forbundet med det transporterede stof. Det beregnede tryk anvendes udelukkende ved fastsættelsen af tankens vægtykkelse uafhængigt af enhver udvendig eller indvendig forstærkningsanordning (se også "Fyldningstryk", "Maksimalt arbejdstryk (overtryk)", "Prøvningstryk" og "Tømningstryk").

Anm.

Mht. UN-tanke, se kapitel 6.7.

Beskyttet IBC (for IBC's af metal): En IBC forsynet med yderligere sikring mod stød, idet beskyttelsen f.eks. består af en flerlags- (sandwich) eller dobbeltvægskonstruktion eller en ramme med et metalgitter.

Betjeningsudstyr:

(a) For tanke: Fyldnings-, tømnings- og udluftningsanordninger, sikkerhedsudstyr, opvarmningsanordninger og varmeisolering samt måleinstrumenter.

(b) For elementerne i et batterikøretøj eller en MEGC: Fyldnings- og tømningsanordninger (herunder samlerøret), sikkerhedsudstyr og måleinstrumenter.

(c) For alle typer IBC's: Fyldnings- og tømningsanordninger, samt, afhængig af type, trykudlignings- eller udluftningsanordninger, sikkerhedsudstyr, varme- og varmeisolerende anordninger samt måleinstrumenter.

Anm.

Mht. UN-tanke, se kapitel 6.7.

Biologisk navn/teknisk betegnelse: Det navn eller den betegnelse, der for tiden bruges i videnskabelige og tekniske håndbøger, tidsskrifter og tekster. Handelsnavne må ikke anvendes til dette formål.

Bjærgningsemballage: Særlig emballage, der er i overensstemmelse med de gældende bestemmelser i kapitel 6.1, og hvori beskadigede, defekte eller utætte kolli med farligt gods, eller farligt gods, der er spildt eller sivet ud, anbringes med henblik på transport til genindvinding eller bortskaffelse.

Blikemballage: Emballage med cirkulært, elliptisk, rektangulært eller polygonisk tværsnit (også konisk) og emballage med konisk top eller spandformet emballage af tmetal med en vægtykkelse på mindre end 0,5 mm, (f.eks. hvidblik), plan eller konveks bund og en eller flere åbninger, og som ikke er omfattet af definitionerne på tromler og dunke.

Blødt stål: Se "Konstruktionsstål".

Brandfarlig komponent (i forbindelse med aerosoler og gaspatroner): En gas, der er brandfarlig i luft ved normalt tryk, eller et stof eller et præparat i flydende form, der har et flammepunkt mindre end eller lig med 100 °C.

Bruger af tankcontainer/UN-tank: En virksomhed i hvis navn tankcontaineren/UN-tanken er registreret.

Bulktransport: Transport af uemballerede faste stoffer og genstande i køretøjer og containere. Betegnelsen dækker hverken emballeret gods eller stoffer, der transporteres i tanke.

C

Container: En transportindretning (løftevogn eller en anden lignende konstruktion), som er:

- modstandsdygtig og holdbar og således egnet til gentagen anvendelse,

- konstrueret med henblik på at lette transport af gods med et eller flere transportmidler uden omladning,

- forsynet med anordninger, der gør den let at håndtere, specielt ved omladning fra et transportmiddel til et andet og

- konstrueret på en sådan måde, at den er let at fylde og tømme.

(Se også "Lille container", "Lukket container", "Overdækket container", "Stor container" og "Åben container").

Et veksellad er en container, som i overensstemmelse med Europæisk Standard EN 283:1991 har følgende karakteristika:

- de er styrkemæssigt konstrueret til transport med jernbane eller ad vej over land eller med roll-on roll-off skib,

- de kan ikke stables og de kan tages af køretøjer ved hjælp af udstyr ombord på køretøjet og deres egen understøtninger, og de kan omlades.

Anm.

Begrebet "container" omfatter ikke konventionelle emballager, IBC's, tankcontainere eller køretøjer.

CSC: International Convention for Safe Containers (Geneve, 1972), som ændret, udgivet af the International Maritime Organization (IMO), London.

D

Dunk: Metal- eller plastemballage med rektangulært eller polygonisk tværsnit og med en eller flere åbninger.

E

ECE-regulativ: Regulativ, der er bilag til "Agreement concerning the adoption of uniform technical prescriptions for wheeled vehicles equipment and parts which can be fitted and or used on wheeled vehicles and the conditions for reciprocal recognition of approvals granted on the basis of these prescriptions" (Aftalen af 1958, som ændret).

EF-direktiv: Bestemmelser fastsat af de kompetente institutioner i det Europæiske Fællesskab og som for hver enkelt medlemsstat, de retter sig mod, med hensyn til de resultater som skal opnås, er bindende for så vidt angår det resultat, der skal opnås, men hvor det er overladt til de nationale myndigheder at vælge udformningen og metoderne.

Ekstra ydre emballage (eng.: overpack): En omslutning, der anvendes af én enkelt afsender til at samle et eller flere kolli til én enkelt enhed, der er lettere at håndtere og stuve under transport.

Eksempler på ekstra ydre emballager:

(a) en lastebakke som f.eks. en palle, på hvilken flere kolli placeres eller stables og fastgøres med et plastbånd, krympefolie eller strækfolie eller med andre passende midler, eller

(b) en ydre beskyttelsesemballage, som f.eks. en kasse eller en tremmekasse.

Emballage: Beholderen og ethvert andet element eller materiale, der kræves, for at beholderen kan opfylde sin funktion som beholder.

Se også "Blikemballage", "Bjærgningsemballage", "Gennvendt emballage", "Indvendige emballage", "Kombinationsemballage", "Komposit emballage (glas, porcelæn eller stentøj)", "Komposit emballage (plastmateriale)", "Mellememballage", "Mellemstor bulkcontainer (IBC)""Refabrikeret emballage", "Rekonditioneret emballage", "Storemballage", "Støvtæt emballage" og "Ydre emballage".

Anm.

Mht. radioaktive stoffer, se 2.2.7.2.

Emballagegruppe: En gruppe, visse stoffer og genstande er tildelt med henblik på emballering i overensstemmelse med deres farlighed. Emballagegrupperne har følgende betydning, som er uddybet i del 2:

- Emballagegruppe I: Meget farlige stoffer.

- Emballagegruppe II: Farlige stoffer.

- Emballagegruppe III: Mindre farlige stoffer.

Anm.

Visse genstande, der indeholder farligt gods, er tildelt en emballagegruppe.

F

Farlig reaktion:

(a) forbrænding og/eller udvikling af stor varme,

(b) udvikling af brandfarlige, kvælende, oxiderende og/eller giftige gasser,

(c) dannelse af ætsende stoffer,

(d) dannelse af ustabile stoffer eller

(e) farlig trykstigning (kun for tanke).

Farligt gods: Stoffer og genstande, som ifølge dettem direktiv ikke, eller kun på visse betingelser, må gøres til genstand for transport.

Fast stof: Et stof, som

(a) har et smeltepunkt eller et begyndelsessmeltepunkt på 20 °C eller derover ved et tryk på 101,3 kPa, eller

(b) ikke er flydende i henhold til prøvningen beskrevet i ASTM D 4359-90, eller er pastaagtigt i henhold til de kriterier, der finder anvendelse for prøvningen til bestemmelse af viskositet (penetrometerprøven), som beskrevet i 2.3.4.

Fast tank: En tank, der har en kapacitet på mere end 1000 liter, og som er sammenbygget med et køretøj (herefter kaldet tankvogn), eller som udgør en del af køretøjets karrosseri.

Flammepunkt: Den laveste temperatur af en væske ved hvilken dampene fra væsken danner en brandfarlig blanding med luft.

Flaskebatteri (også kaldet "ramme"): Transportabel samling af flasker, der er indbyrdes forbundet med et samlerør, og som holdes godt fast sammen.

Flaske (eng.: cylinder): Transportabel trykbeholder med en kapacitet, der ikke overstiger 150 liter (se også "Flaskebatteri").

Fleksibel IBC: Et korpus af film, vævet stof eller andet fleksibelt materiale eller sammensætninger heraf, og, hvis det er nødvendigt, en indvendig belægning eller foring, samt dertil hørende betjeningsudstyr og håndteringsanordninger.

FN-nummer: Se "UN-nummer".

FN's Anbefalinger for Transport af Farligt Gods: Se "FN's Modelbestemmelser".

FN's Modelbestemmelser: De modelbestemmelser, som findes i bilaget til den 11. reviderede udgave af the Recommendations on the Transport of Dangerous Goods (ST/SG/AC.10/1/Rev.11).

Foring: Et hylster eller en sæk, som indsættes i en emballage, herunder storemballage eller IBC, men som ikke udgør en integreret del af denne eller af lukkeanordningerne til dennes åbninger.

Forbrændingsvarmeanlæg: Varmeanlæg, der direkte bruger flydende eller luftformigt brændstof, og som ikke bruger spildvarme fra motoren, der bruges til fremdrift af køretøjet.

Forsendelse: Ethvert kolli eller enhver last af farligt gods, der af en afsender frembydes til transport.

Fyldningstryk: Det højeste faktiske tryk i tanken ved fyldning under tryk (se også "Beregningstryk", "Maksimalt arbejdstryk (overtryk)", "Prøvningstryk" og "Tømningstryk").

G

Gas: Et stof, der:

(a) ved 50 °C har et damptryk, der er højere end 300 kPa (3 bar), eller

(b) er fuldstændig på gasform ved 20 °C og et standardtryk på 101,3 kPa.

Gaspatron: Ikke-genopfyldelig beholder, der under tryk indeholder en gas eller en blanding af gasser. Den kan monteres med en ventil.

Genanvendt emballage: En emballage, som er blevet undersøgt og fundet fri for fejl, som har betydning for evnen til at modstå den specificerede prøvning. Begrebet indbefatter emballager, som fyldes med det samme eller et lignende indhold, og som bliver transporteret i et lukket retursystem kontrolleret af afsenderen af produktet.

H

Hermetisk lukket tank: Tank, hvis åbninger er lukket hermetisk, og som ikke er forsynet med sikkerhedsventiler, sprængskiver eller andre lignende sikkerhedsanordninger. Tanke med sikkerhedsventiler, foran hvilke der er anbragt sprængskiver, betragtes som hermetisk lukkede.

Håndteringsanordning (til fleksible IBC's): Enhver form for løftestrop, slynge, løfteøje eller ramme fastgjort til IBC'ens korpus, eller formet som en integreret del af IBC'ens korpus.

I

IBC(1): En formstabil eller fleksibel transportabel emballage af anden art end de, der er omhandlet i kapitel 6.1, og som

(a) har en kapacitet på:

(i) højst 3 m3 for faste og flydende stoffer i emballagegruppe II og III,

(ii) højst 1,5 m3 for faste stoffer i emballagegruppe I, når disse er emballeret i fleksible IBC's, IBC's af stiv plast, komposit IBC's samt IBC's af pap og træ,

(iii) højst 3 m3 for faste stoffer i emballagegruppe I, når disse er emballeret i IBC's af metal eller

(iv) højst 3 m3 for radioaktive stoffer hørende til klasse 7,

(b) er konstrueret til mekanisk håndtering og

(c) er modstandsdygtig over for de påvirkninger, der opstår ved håndtering og transport, som fastlagt ved de prøvninger, der er omhandlet i kapitel 6.5.

Se også "Fleksibel IBC", "IBC af metal", "IBC af pap", "IBC af stiv plast", "IBC af træ" og "komposit IBC med indvendig beholder af plast".

Anm.

1. UN-tanke og tankcontainere, der opfylder kravene i henholdsvis kapitel 6.7 og 6.8, betragtes ikke som værende IBC's.

2. IBC's, der opfylder kravene i kapitel 6.5, betragtes ikke som værende containere i dette direktivs forstand.

IBC af metal: Et korpus af metal samt dertil hørende betjeningsudstyr og støtteindretninger.

IBC af pap: Et korpus af pap med eller uden separate øvre eller nedre låg, om fornødent med en indvendig foring (men ingen indvendig emballage), samt dertil hørende betjeningsudstyr og støtteindretninger.

IBC af stiv plast: Et stift plastkorpus, som kan være udstyret med en støtteindretning samt dertil hørende betjeningsudstyr.

IBC af træ: Et stift eller sammenklappeligt korpus af træ med en indvendig foring (men ingen indvendig emballage), samt dertil hørende betjeningsudstyr og støtteindretninger.

ICAO Tecnical Instructions: The Technical Instructions for the Safe Transport of Dangerous Goods by Air, som komplementerer bilag 18 til Chicago-konventionen (Convention on International Civil Aviation) (Chicago 1944), udgivet af the International Civil Air Organization (ICAO) i Montreal.

IMDG-koden: The International Maritime Dangerous Goods Code til implementering af kapitel VII, del A i SOLAS-konventionen (International Convention for the Safety of Life at Sea, 1974), udgivet af the International Maritime Organization (IMO) i London.

Indvendig beholder: Beholder, der kræver en ydre emballage for at kunne opfylde deres funktion som beholdere.

Indvendig emballage: Emballage, der kun må transporteres i en ydre emballage.

K

Kasse: Emballage med hele rektangulære eller polygonale flader, fremstillet af metal, træ, krydsfiner, spån- og fiberplade, pap, plast eller andet egnet materiale. Små åbninger lavet for at lette håndtering eller åbning eller for at opfylde klassificeringskravene er tilladt, så længe de ikke forringer emballagens anvendelighed til transport.

Kolli: Emballeringsprocessens færdige produkt, bestående af emballagen eller IBC'en eller storemballagen og dens indhold færdiggjort til afsendelse. Betegnelsen dækker såvel beholdere til gasser, som defineret i dette afsnit, som genstande, der pga. deres størrelse, vægt eller form kan transporteres uemballeret eller på understel, i tremmekasser eller i håndteringsanordninger. Betegnelsen finder hverken anvendelse på uemballerede stoffer, der transporteres i bulk, eller stoffer, der transporteres i tank.

Anm.

Mht. radioaktive stoffer, se 2.2.7.2..

Kombinationsemballage: En kombineret transportemballage bestående af en eller flere indvendige emballager fast nedpakket i en ydre emballage i overensstemmelse med 4.1.1.5.

Anm.

"Det indvendige" af en kombinationsemballage betegnes altid som "indvendige emballager" og ikke som "indvendige beholdere". En glasflaske er et eksempel på en sådan "indvendig emballage".

Kompetent myndighed: Den myndighed eller de myndigheder eller det organ eller de organer, som af en stat i hvert enkelt tilfælde er udpeget som kompetent i overensstemmelse med statens nationale lovgivning.

Komposit IBC med indvendig beholder af plast: En IBC bestående af støtteindretninger i form af en formstabil ydre indfatning, der omgiver en indvendig beholder af plast, samt betjeningsudstyr eller andre støtteindretninger. Den er konstrueret således, at den indvendige beholder og den udvendige indfatning, når disse først er samlet, udgør og anvendes som en enkelt enhed, der kan fyldes, opbevares, transporteres eller tømmes som sådan.

Anm.

"Plast" omfatter, når begrebet anvendes i forbindelse med den indvendige beholder i en komposit IBC, også andre polymermaterialer, såsom gummi osv..

Komposit emballage (glas, porcelæn eller stentøj): Emballage bestående af en indvendig glas-, porcelæns- eller stentøjsbeholder og en ydre emballage (af metal, træ, pap, plastmateriale, skumplast osv.). Når en sådan emballage først er samlet udgør den en uadskillelig enhed, som fyldes, opbevares, afsendes og tømmes som en sådan.

Anm.

"Det indvendige" af en komposit emballage betegnes sædvanligvis som "indvendige beholdere". F.eks. er "det indvendige" af en 6HA1 (komposit emballage, plastmateriale) en sådan "indvendig beholder", idet den normalt ikke er konstrueret til at rumme noget uden sin "ydre emballage", og følgelig er den ikke en "indvendig emballage".

Komposit emballager (plastmateriale): Emballage bestående af en indvendig plastbeholder og en ydre emballage (af metal, pap, krydsfiner osv.). Når en sådan emballage først er samlet udgør den en uadskillelig enhed, som fyldes, opbevares, afsendes og tømmes som en sådan.

Anm.

Se anmærkningen under "Komposit emballage (glas, porcelæn eller stentøj)".

Konstruktionsstål (eng.: mild steel, ty.: Baustahl): Stål med en minimumtrækbrudstyrke på mellem 360 N/mm2 og 440 N/mm2.

Anm.

Mht. UN-tanke, se kapitel 6.7.

Kontroltemperatur: Den maksimale temperatur ved hvilken det organiske peroxid eller det selvnedbrydende stof kan transporteres sikkert.

Korpus (for alle typer af IBC's, undtagen komposit IBC's): Selve beholderen inklusive dens åbninger samt disses lukkeanordninger, men eksklusive betjeningsudstyr.

Kryogenbeholder: Transportabel termisk isoleret trykbeholder til kølede fordråbede gasser med en kapacitet på ikke over 1000 liter.

Kvalitetssikring: Et systematisk overvågnings- og inspektionsprogram, som anvendes af en organisation eller virksomhed, med det formål at yde en tilstrækkelig sikkerhed for, at det i dette direktiv foreskrevne sikkerhedsniveau opnås i praksis.

Køretøj: Se "Batterikøretøj", "Lukket køretøj", "Overdækket køretøj", "Tankvogn" og "Åbent køretøj".

L

Lille container: En container med et rumindhold på mindst 1 m3 og højst 3 m3.

Anm.

Mht. radioaktive stoffer, se 2.2.7.2.

Lukkeanordning: Indretning til lukning af en åbning i en beholder.

Lukket container: En fuldstændig lukket container med et stift loft, stive sidevægge, stive endevægge og et gulv. Begrebet omfatter containere med et oplukkeligt loft, der kan lukkes under transport.

Lukket køretøj: Et køretøj, hvis karrosseri består af en kasse, som kan lukkes.

Læsser: Enhver virksomhed, der læsser farligt gods på et køretøj eller i en stor container.

M

Maksimal kapacitet: Beholderes, emballagers (herunder IBC's og storemballager) maksimale indre volumen udtrykt i m3 eller liter.

Maksimal nettovægt: Den maksimale nettovægt af indholdet af en enkelt emballage eller den maksimale samlede vægt af indvendige emballager med indhold udtrykt i kilogram.

Maksimalt arbejdstryk (overtryk): Den højeste af følgende tre værdier:

(a) det største tilladte faktiske tryk i tanken ved fyldningen (største tilladte fyldningstryk),

(b) det største tilladte faktiske tryk i tanken ved tømningen (største tilladte tømningstryk) eller

(c) det faktiske overtryk, som udøves af tankens indhold (inklusive eventuelle fremmede gasser i dette) ved den højeste arbejdstemperatur.

Medmindre andet er fastsat ved særlige forskrifter i kapitel 4.3, må den numeriske værdi af dette arbejdstryk (overtryk) ikke være mindre end damptrykket (absolut tryk) for det påfyldte stof ved 50 °C.

For tanke udstyret med sikkerhedsventiler (med eller uden sprængskive) skal det maksimale arbejdstryk (overtryk) svare til sikkerhedsventilens foreskrevne åbningstryk.

Se også "Beregningstryk", "Fyldningstryk", "Prøvningstryk" og "Tømningstryk".

Anm.

Mht. UN-tanke, se kapitel 6.7.

Manual of Tests and Criteria: Tredje reviderede udgave af United Nations Recommendations on the Transport of Dangerous Goods, Manual of Test and Criteria (ST/SG/AC.10/11/Rev.3) udgivet af United Nations Organizations.

MEGC: En enhed, der består af elementer, som er indbyrdes forbundet med et samlerør og anbragt på en ramme. Følgende elementer anses for at være elementer i en multielement gascontainer: Flasker, rør, flaskebatterier, trykfade og tanke med en kapacitet på mere end 450 liter beregnet til transport af gasser i klasse 2.

Mellememballage: Emballage anbragt mellem indvendige emballager eller genstande og en ydre emballage.

Mellemstor bulkcontainer: Se "IBC".

Modtager: Modtageren i henhold til kontrakten for transporten. Hvis modtageren gør brug af en tredjepart i overensstemmelse med de bestemmelser, der finder anvendelse for kontrakten for transporten, er denne tredjepart per definition modtager i dette direktivs forstand. Hvis transporten foretages uden for kontrakt, er modtager per definition den virksomhed, der ved forsendelsens ankomst tager det farlige gods i sin varetægt.

Multielement gascontainer: Se "MEGC".

N

Nominel kapacitet af en beholder: Det nominelle volumen af det farlige gods, som beholderen indeholder, udtrykt i liter. For flasker med komprimerede gasser vil dette være det samme som flaskens vandkapacitet.

n.o.s.-betegnelse(2): En samlebetegnelse, hvortil stoffer, blandinger, opløsninger eller genstande kan henføres, såfremt de

(a) ikke er benævnt ved navn i tabel A i kapitel 3.2 og

(b) har kemiske, fysiske og/eller farlige egenskaber, som svarer til n.o.s.-betegnelsen mht. klasse, klassifikationskode, emballagegruppe og navn.

Nødtemperatur: Den temperatur, ved hvilken der i forbindelse med tab af temperaturkontrol skal iværksættes nødforanstaltninger.

Anm.

Denne definition finder ikke anvendelse for gasser i klasse 2.

O

Overdækket container: En åben container forsynet med en overdækning til beskyttelse af det pålæssede gods.

Overdækket køretøj: Et åbent køretøj forsynet med en overdækning til beskyttelse af det pålæssede gods.

Overensstemmelsessikring (i forbindelse med radioaktive stoffer): Et systematisk program af forholdsregler, der benyttes af en kompetent myndighed med det formål at sikre, at bestemmelserne i dette direktiv overholdes i praksis.

Overpack: Se "Ekstra ydre emballage".

P

Pakker: Enhver virksomhed, der kommer farligt gods i emballager, herunder storemballager og IBC's, og som, hvor det er nødvendigt, forbereder kolli til transport.

Prøvningstryk: Det højeste faktiske tryk under trykprøvning af tanken (se også "Beregningstryk", "Fyldningstryk", "Maksimalt arbejdstryk (overtryk)" og "Tømningstryk").

Anm.

Mht. UN-tanke, se kapitel 6.7.

Påfylder: Enhver virksomhed, der fylder farligt gods på en tank (tankvogn, aftagelig tank, UN-tank eller tankcontainer) og/eller i et køretøj eller en stor eller lille container til transport i bulk eller i et batterikøretøj eller en MEGC.

R

Ramme (klasse 2): Se "Flaskebatteri".

Refabrikeret emballage: Navnlig

(a) metaltromler, som:

(i) er produceret som en UN-type i henhold til forskrifterne i kapitel 6.1 fra en ikke-UN-type,

(ii) er ændret fra én UN-type i henhold til forskrifterne i kapitel 6.1 til en anden UN-type, eller

(iii) får udskiftet væsentlige integrerede konstruktionsdele (f.eks. ikke-aftagelige låg).

(b) plasttromler, som:

(i) er ændret fra én UN-type til en anden UN-type (f.eks. 1H1 til 1H2), eller

(ii) får udskiftet integrerede konstruktionsdele.

Refabrikerede tromler skal opfylde de samme krav i kapitel 6.1, som gælder for nye tromler af samme type.

Referencestål: Et stål med en trækbrudstyrke på 370 N/mm2 og en brudforlængelse på 27 %.

Regenereret plastmateriale: Materialer, der er oparbejdet fra brugte industriemballager, og som er blevet renset og gjort klar til at blive anvendt til fremstilling af nye emballager.

Rekonditioneret emballage: Navnlig

(a) metaltromler, som er:

(i) renset til det originale konstruktionsmateriale, med alt tidligere indhold, indvendig og udvendig korrosion, og udvendige belægninger og faresedler fjernet,

(ii) genoprettet til original form og udseende, med buler (hvis nogle findes) udrettet og forseglede, og alle ikke-integrerede pakninger udskiftet og

(iii) inspiceret efter rensning, men før maling, med kassering af emballager med synlige huller (pits), med væsentlig reduktion i tykkelse af materialet, metaltræthed, ødelagte gevind eller lukkeanordninger eller med andre betydelige defekter.

(b) plasttromler og -dunke, som:

(i) er renset til det originale konstruktionsmateriale, med alt tidligere indhold, indvendig og udvendig korrosion og udvendige belægninger fjernet,

(ii) har fået udskiftet alle ikke-integrerede pakninger og

(iii) er inspiceret efter rensning, med kassering af emballager med synlig beskadigelse som f.eks. rivninger, brud, deformationer eller revner eller med ødelagte gevind eller lukkeanordninger eller med andre betydelige defekter.

RID: Reglement for international befordring af farligt gods med jernbane, der findes som bilag 1 til bilag B (Fælles regler for kontrakten om international transport af gods med jernbane (CIM)) i COTIF (Konventionen om international jernbanetransport).

Rør (klasse 2): Sømløse transportable trykbeholdere med en kapacitet på over 150 liter men højst 5000 liter.

Råtank (eng.: shell): Svøbet og endebundene, som omslutter stoffet (inkl. åbningerne og disses lukkeanordninger).

Anm.

1. Denne definition finder ikke anvendelse på beholdere.

2. Mht. UN-tanke, se kapitel 6.7

S

SADT(3): Den laveste temperatur ved hvilken et stof i transportemballage undergår selv-accelererende nedbrydning. Forskrifter for fastlæggelse af SADT-temperaturen og virkningen af opvarmning ved indespærring er anvist i del II i Manual of Tests and Criteria.

Samlebetegnelse: En betegnelse, der benyttes til en nærmere defineret gruppe af stoffer eller genstande (se 2.1.1.2, B, C og D).

Samleemballage: Se "Ekstra ydre emballage".

Selvaccelererende dekompositionstemperatur: Se "SADT".

Sikkerhedsventil: En selvlukkende, fjederbelastet anordning, som aktiveres automatisk af trykket, og hvis formål er at beskytte tanken mod et uacceptabelt højt indre overtryk.

Slamsugertank: En fast eller aftagelig tank, der primært anvendes til transport af farligt affald, med særlige konstruktionsmæssige kendetegn og/eller særligt udstyr til at lette påfyldningen og tømningen af affald, jf. kapitel 6.10. En tank, der helt opfylder bestemmelserne i kapitel 6.7 eller 6.8, anses ikke for at være en slamsugertank.

Små beholdere indeholdende gas: Se "Gaspatron".

Spole (klasse 1): En anordning fremstillet af plast, træ, pap, metal eller andet egnet materiale omfattende en central spindel med eller uden sidevægge for hver ende af spindlen. Genstande og stoffer kan vikles på spindlen og fastholdes af sidevæggene.

Stiv indvendig beholder (for komposit IBC): En beholder, der bevarer formen, når den er tom, uden at dens lukkeanordning er i brug og uden hjælp fra den ydre støtteindretning. Enhver indvendig beholder, der ikke er stiv, skal anses for at være "fleksibel".

Stor container: Er

(a) en container med et rumindhold på over 3 m3 eller

(b) i CSC's betydning, en container af en sådan størrelse, at arealet begrænset af bundens fire hjørner er enten:

(i) 14 m2 (150 square feet) eller

(ii) 7 m2 (75 square feet), hvis containeren er forsynet med øvre hjørnebeslag.

Anm.

Mht. radioaktive stoffer, se 2.2.7.1.2.

Storemballage: En emballage bestående af en ydre emballage, der indeholder genstande eller indvendige emballager, og som:

(a) er konstrueret til mekanisk håndtering og

(b) har en nettovægt på mere end 400 kg, eller rummer mere end 450 liter, men med et volumen på højst 3 m3.

Største tilladte bruttovægt:

(a) For alle typer IBC's, dog ikke fleksible IBC's: vægten af korpus, dets betjeningsudstyr, støtteindretninger plus vægten af den størst tilladte last.

(b) For tanke: tara af tanken plus vægten af det tungeste læs, det er tilladt at transportere.

Anm.

Mht. UN-tanke, se kapitel 6.7.

Største tilladte last (for fleksible IBC's): Den maksimale nettovægt, som IBC'en er beregnet til, og som der må transporteres i den pågældende IBC.

Støtteindretninger:

(a) For faste eller aftagelige tanke: anordninger til forstærkning, fastgørelse, beskyttelse eller afstivning anbragt uden på eller inden i råtanken.

(b) For tankcontainere: anordninger til forstærkning, fastgørelse, beskyttelse eller afstivning anbragt uden på eller inden i råtanken.

(c) For elmenter i et batterikøretøj eller en MEGC: anordninger til forstærkning, fastgørelse, beskyttelse eller afstivning anbragt uden på eller inden i råtanken eller beholderen.

(d) For alle typer IBC's, bortset fra fleksible IBC's: dele i korpuset til forstærkning, fastgørelse, håndtering, beskyttelse eller afstivning (inklusive palledæk i komposit IBC's med indvendige beholdere af plast).

Anm.

Mht. UN-tanke, se kapitel 6.7.

Støvtæt emballage: Emballage, som er uigennemtrængelig for tørt indhold, inklusive fint fast stof opstået under transporten.

Sæk: Smidig emballage af papir, plastfilm, tekstiler, vævet materiale eller andet egnet materiale.

T

Tank: En råtank inklusive dens betjeningsudstyr og støtteindretninger. Når ordet anvendes alene: En tankcontainer, UN-tank, aftagelig tank eller fast tank som defineret i denne del, herunder tanke, der udgør elementer i batterikøretøjer eller MEGC's.

Se også "Aftagelig tank", "Fast tank", "MEGC" og "UN-tank".

Anm.

Mht. UN-tanke, se 6.7.4.1.

Tankcontainer: En transportindretning i overensstemmelse med definitionen på en container med en kapacitet på over 0,45 m3 (450 liter), som anvendes til transport af væsker, gasser, pulverformige eller granulerede stoffer, og som består af en råtank med udstyr, herunder det udstyr, der letter håndteringen af tankcontaineren uden i væsentlig grad at ændre dens orientering.

Anm.

IBC's, der opfylder kravene i kapitel 6.5, betragtes ikke som værende tankcontainere.

Tankcontainer, bruger af: Se "Bruger af tankcontainer/UN-tank"

Tankveksellad: Indretning, der anses for at være en tankcontainer.

Tankvogn: Et køretøj konstrueret til at transportere væsker eller gasser eller pulverformige eller granulerede stoffer, og som omfatter en eller flere faste tanke. Foruden selve køretøjet eller det chassis, der bruges i dets sted, omfatter en tankvogn en eller flere råtanke, deres udstyr og de anordninger, hvormed de fastgøres til køretøjet eller chassisenhederne.

Teknisk betegnelse/biologisk navn: Det navn eller den betegnelse, der for tiden bruges i videnskabelige og tekniske håndbøger, tidsskrifter og tekster. Handelsnavne må ikke anvendes til dette formål.

Transport: Flytning af farligt gods fra et sted til et andet, inklusive de stop, der måtte være nødvendige grundet transportvilkår, og inklusive de tidsrum, hvor det farlige gods opholder sig i køretøjer, tanke og containere grundet trafikale forhold før, under og efter flytningen.

Denne definition omfatter også den midlertidige opbevaring af farligt gods med det formål at skifte til andet transportmiddel (omlastning) eller anden transportform. Dette gælder kun, forudsat at transportdokumenter, hvoraf forsendelses- og modtagested fremgår, kan forevises på forlangende, og forudsat at kolli og tanke ikke åbnes under den midlertidige opbevaring, bortset fra når de kompetente myndigheder skal udføre en kontrol.

Transporterende enhed: Et motorkøretøj uden påhængskøretøj eller en kombination bestående af et motorkøretøj med tilkoblet påhængskøretøj.

Transportør: Den virksomhed, som udfører transporten i eller uden for en kontrakt.

Tremmekasser (eng.: crates): Ydre emballager med brudte overflader.

Tromle: Cylinderformet emballage med flade eller konvekse ender fremstillet af metal, pap, plast, krydsfiner eller andre egnede materialer. Denne definition omfatter også emballager i andre udformninger, f.eks. runde emballager med konisk top eller spandformede emballager. Trætønder og dunke dækkes ikke af denne definition.

Trykfad: Svejste transportable trykbeholdere med en kapacitet på over 150 liter men højst 1000 liter (f.eks. cylindriske beholdere udstyret med rulleringe, beholdere med glideanordninger og beholdere i rammer).

Træfade: Emballager af naturtræ, med cirkulært tværsnit, konvekse vægge, bestående af stave og ender og forsynet med ringe.

Tæthedsprøvning: En prøvning, der fastslår tætheden af en tank, en emballage eller en IBC og af disses udstyr og lukningsanordninger.

Anm.

Mht. UN-tanke, se kapitel 6.7.

Tømningstryk: Det højeste faktiske tryk i tanken ved tømning under tryk (se også "Beregningstryk", "Fyldningstryk", "Maksimalt arbejdstryk (overtryk)" og "Prøvningstryk").

U

UN Model Regulations: Se "FN's Modelbestemmelser".

UN-nummer: Det firecifrede identifikationsnummer, som et stof eller en genstand er tildelt i henhold til FN's Modelbestemmelser.

UN-tank: En multimodal tank med en kapacitet på mere end 450 liter i overensstemmelse med definitionen i kapitel 6.7 eller i IMDG-koden, og hvortil der i kolonne (10) i tabel A i kapitel 3.2 er angivet en UN-tankanvisning (T-kode).

UN-tank, bruger af: Se "Bruger af tankcontainer/UN-tank".

V

Vakuumventil: En selvlukkende, fjederbelastet anordning, som skal beskytte tanken mod et uacceptabelt indre undertryk.

Veksellad: Se "Container".

Virksomhed: Enhver fysisk person, enhver juridisk person, der arbejder med eller uden gevinst for øje, enhver sammenslutning eller gruppe af personer uden status som juridisk person, der arbejder med eller uden gevinst for øje, eller ethvert organ, der henhører under en offentlig myndighed, hvad enten det selv har status som juridisk person eller er undergivet en myndighed, der har sådan status.

Vognladningsgods (eng.: full load): En fra én afsender hidrørende ladning, for hvilken et køretøj eller en stor container udelukkende er reserveret til denne forsendelse, og som alene læsses og aflæsses i overensstemmelse med afsenderens eller modtagerens instruktioner.

Anm.

Den tilsvarende betegnelse for gods i klasse 7 er "eneanvendelse", se 2.2.7.2.

Vægt af kolli: Bruttovægten af kolliet, medmindre andet udtrykkeligt er angivet. Vægten af containere eller tanke, hvori godset transporteres, indgår ikke i bruttovægten.

Væske: Et stof, som ved 50 °C har et damptryk på højst 300 kPa (3 bar), som ikke er fuldstændig på gasform ved 20 °C og et tryk på 101,3 kPa, og som

(a) har et smeltepunkt eller et begyndelsessmeltepunkt på 20 °C eller derunder ved et tryk på 101,3 kPa,

(b) er flydende i henhold til prøvningen beskrevet i ASTM D 4359-90, eller

(c) ikke er pastaagtigt i henhold til de kriterier, der finder anvendelse for prøvningen til bestemmelse af viskositet (penetrometerprøven), som beskrevet i 2.3.4.

Anm.

"Transport i flydende tilstand" betyder i relation til bestemmelser for tanke:

- transport af væsker i henhold til definitionen ovenfor, eller

- faste stoffer, der transporteres i smeltet tilstand.

Vævet plast (for fleksible IBC's): Et materiale fremstillet af strakte bånd eller strakte monofilamenter af egnet plast.

Y

Ydre emballage: Den udvendige beskyttelse i en kombinationsemballage eller komposit emballage samt eventuelle absorberende materialer, polstringsmaterialer og andre dele, der kræves for at indeholde og beskytte indvendige beholdere eller indvendige emballager.

Ydre emballage, ekstra: Se "Ekstra ydre emballage".

Å

Åben container: En container med eller uden ende- og sidevægge, og som har en åben læsseflade.

Åbent køretøj: Et køretøj, hvis lad er åbent eller blot forsynet med sidefjæle og bagfjæl.

1.2.2. Måleenheder

>TABELPOSITION>

>TABELPOSITION>

Anm.

I den engelske FN-udgave af dette direktiv anvendes andre udtryk for tierpotenserne 109, 1012, 1015, og 1018 og for de reciprokke værdier 10-9, 10-12, 10-15, og 10-18.

1.2.2.2. Med mindre andet udtrykkeligt er angivet, forstås i dette direktiv ved tegnet "%":

(a) For blandinger af faste eller flydende stoffer, samt for opløsninger og faste stoffer, der er fugtet med en væske: En vægtprocentdel af den samlede masse af blandingen, opløsningen eller det fugtede stof.

(b) For blandinger af komprimerede gasser: Når fyldt ved tryk, en volumenprocentdel af den gasformige blandings samlede volumen, eller, når fyldt efter vægt, en vægtprocentdel af den samlede masse af blandingen.

(c) For blandinger af fordråbede gasser og under tryk opløste gasser: En vægtprocentdel af den samlede masse af blandingen.

1.2.2.3. For beholdere er alle former for tryk (f.eks. prøvningstryk, indre tryk og sikkerhedsventilers åbningstryk) altid angivet som overtryk (det tryk, hvormed trykket overstiger atmosfærisk tryk). Stoffers damptryk er derimod altid angivet som absolut tryk.

1.2.2.4. Hvor der i dette direktiv er angivet en fyldningsgrad for beholdere eller tanke, er denne altid beregnet ved en temperatur på 15 °C, medmindre en anden temperatur er anført.

KAPITEL 1.3

Uddannelse af personer involveret i transport af farligt gods

1.3.1. Omfang og anvendelsesområde

Personer, som er ansat hos en af de i kapitel 1.4 nævnte parter, og hvis opgaver vedrører transport af farligt gods ad vej, skal i et omfang, der svarer til deres ansvarsområder og opgaver, uddannes i de krav, der stilles til transport af sådant gods.

Anm.

1. Mht. uddannelse af sikkerhedsrådgivere, se 1.8.3.

2. Mht. uddannelse af køretøjers mandskab, se kapitel 8.2.

1.3.2. Uddannelsens karakter

Uddannelsen skal, afpasset den enkelte persons ansvarsområder og opgaver, indeholde følgende:

1.3.2.1. Grunduddannelse

Personalet skal være bekendt med de generelle bestemmelser i reglerne vedrørende transport af farligt gods ad vej.

1.3.2.2. Funktionsspecifik uddannelse

Personalet skal udførligt uddannes i reglerne vedrørende transport af farligt gods ad vej i et omfang, som modsvarer deres opgaver og ansvarsområde. I tilfælde hvor transporten af farligt gods omfatter flere transportformer, skal personalet bibringes en viden om reglerne for de andre transportformer.

1.3.2.3. Sikkerhedsuddannelse

Personale skal i et omfang, som modsvarer risikoen for skade eller eksponering som følge af en hændelse, hvor farligt gods er involveret, uddannes i risiciene og farerne forbundet med farligt gods.

Den uddannelse, der tilbydes, skal tage sigte på at gøre personalet opmærksom på procedurerne for sikker håndtering og optræden i nødsituationer.

1.3.2.4. Uddannelse til klasse 7

I forbindelse med klasse 7 skal personalet modtage passende uddannelse vedrørende de strålefarer og de forholdsregler, der skal iagttages med henblik på at begrænse eksponeringen af dem selv og andre personer, som kan tænkes berørt af deres aktiviteter.

1.3.3. Dokumentation

Detaljerne vedrørende al gennemført uddannelse skal opbevares af både arbejdsgiveren og medarbejderen og skal kontrolleres ved begyndelsen af et nyt ansættelsesforhold. Uddannelsen skal periodisk suppleres med repetitionskurser for at tage højde for ændringer i reglerne.

KAPITEL 1.4

Parternes sikkerhedsforpligtelser

1.4.1. Almindelige sikkerhedsforanstaltninger

1.4.1.1. Ved transport af farligt gods skal parterne på baggrund af arten og omfanget af de farer, der kan forudses, træffe passende foranstaltninger til at forebygge skader og kvæstelser og om nødvendigt begrænse følgerne deraf. Parterne skal under alle omstændigheder opfylde bestemmelserne i dette direktiv inden for deres respektive områder.

1.4.1.2. Når der umiddelbart er risiko for, at den offentlige sikkerhed kan være truet, skal parterne straks underrette beredskabstjenesterne herom og stille de oplysninger til deres rådighed, som de behøver for at kunne træffe de nødvendige forholdsregler.

1.4.1.3. Dette direktiv kan indeholde nærmere bestemmelser om visse af de forpligtelser, der påhviler de forskellige parter.

Hvis en kontraherende part er af den opfattelse, at det ikke medfører en sikkerhedsrisiko, kan den i sin nationale lovgivning overdrage de forpligtelser, der påhviler en bestemt part, til en eller flere andre parter, forudsat at bestemmelserne i 1.4.2 og 1.4.3 overholdes. Sådanne afvigelser meddeles sekretariatet for FN's økonomiske Kommission for Europa af den kontraherende part, og sekretariatet underretter derefter de kontraherende parter derom.

Bestemmelserne i 1.2.1, 1.4.2 og 1.4.3 vedrørende definition af parterne og deres respektive forpligtelser berører ikke de nationale lovbestemmelser vedrørende retsvirkningerne (strafbarhed, ansvar osv.) af den pågældende parts status som f.eks. juridisk enhed, selvstændig erhvervsdrivende, arbejdsgiver eller arbejdstager.

1.4.2. De vigtigste parters forpligtelser

1.4.2.1. Afsender

1.4.2.1.1. Afsenderen af farligt gods må kun overdrage forsendelser til transport, der opfylder bestemmelserne i dette direktiv. Hvad angår 1.4.1, skal afsenderen navnlig

(a) kontrollere, at det farlige gods er klassificeret og godkendt til transport i overensstemmelse med dette direktiv,

(b) give transportøren oplysninger og data og om nødvendigt de påkrævede transport- og ledsagedokumenter (tilladelser, godkendelser, notifikationer, attester osv.), især under iagttagelse af kravene i kapitel 5.4 og tabellerne i del 3,

(c) udelukkende benytte emballager, storemballager, IBC's og tanke (tankvogne, aftagelige tanke, batterikøretøjer, MEGC's, UN-tanke og tankcontainere), der er godkendt og egnet til transport af de pågældende stoffer og mærket ifølge dette direktiv,

(d) opfylde kravene vedrørende forsendelsesmåde og -restriktioner og

(e) sikre, at også tomme, urensede og ikke afgassede tanke (tankkøretøjer, aftagelige tanke, batterikøretøjer, MEGC's, UN-tanke og tankcontainere) eller tomme, urensede køretøjer og store og små bulkcontainere er korrekt mærket og forsynet med faresedler, og at tomme, ikke urensede tanke er lukkede og lige så tætte, som hvis de var fyldt.

1.4.2.1.2. Såfremt afsenderen benytter sig af andre parters tjenester (pakker, læsser, påfylder osv.), skal han træffe passende foranstaltninger til at sikre, at forsendelsen opfylder bestemmelserne i dette direktiv. Han kan dog henholde sig til oplysninger og data fra andre parter, hvad angår 1.4.2.1.1 (a), (b), (c) og (e).

1.4.2.1.3. Når afsenderen handler på vegne af en tredjepart, skal sidstnævnte skriftligt meddele afsenderen, at der er tale om farligt gods, og stille alle oplysninger og dokumenter til hans rådighed, som han behøver for at opfylde sine forpligtelser.

1.4.2.2. Transportør

1.4.2.2.1. Hvad angår 1.4.1, skal transportøren navnlig, hvor det er relevant

(a) kontrollere, at det farlige gods, som skal transporteres, er godkendt til transport i overensstemmelse med dette direktiv,

(b) kontrollere, at de foreskrevne dokumenter befinder sig i den transporterende enhed,

(c) visuelt kontrollere, at køretøjerne og deres ladning ikke har åbenlyse mangler, utætheder eller revner, at de ikke mangler udstyr osv.,

(d) kontrollere, at datoen for næste prøvning af tankvogne, batterikøretøjer, faste tanke, aftagelige tanke, UN-tanke, tankcontainere og MEGC's ikke er overskredet,

(e) kontrollere, at køretøjerne ikke er overlæssede,

(f) kontrollere, at køretøjerne er forsynet med den foreskrevne mærkning (skilte og faresedler) og

(g) kontrollere, at køretøjet er forsynet med det udstyr, der er foreskrevet i de skriftlige anvisninger til føreren.

Hvor det er relevant, skal dette ske på grundlag af transport- og ledsagedokumenterne og ved visuel inspektion af køretøjet eller containerne og eventuelt ladningen.

1.4.2.2.2. Transportøren kan dog henholde sig til oplysninger og data fra andre parter, hvad angår 1.4.2.2.1 (a), (b), (e) og (f).

1.4.2.2.3. Såfremt transportøren i medfør af 1.4.2.2.1 konstaterer en overtrædelse af bestemmelserne i dette direktiv, må forsendelsen ikke afsendes, før forholdet er bragt i orden.

1.4.2.2.4. Såfremt der under transporten konstateres en overtrædelse, der kan true transportsikkerheden, skal forsendelsen standses så hurtigt som muligt under iagttagelse af bestemmelserne vedrørende færdselssikkerhed og under hensyntagen til sikker tilbageholdelse af forsendelsen og den offentlige sikkerhed.

Transporten må først fortsætte, når forsendelsen overholder de relevante bestemmelser. Den eller de kompetente myndigheder, som resten af transporten hører under, kan give tilladelse til, at transporten fortsætter.

Hvis overtrædelsen ikke kan afhjælpes, og der ikke gives tilladelse til at fortsætte transporten, skal den eller de kompetente myndigheder yde transportøren den nødvendige administrative bistand. Det samme gælder, hvis transportøren meddeler den eller de kompetente myndigheder, at afsenderen har undladt at oplyse ham om farligheden af det transporterede gods, og at han ønsker at aflæsse, destruere eller uskadeliggøre godset ifølge de gældende regler i forbindelse med især transportaftalen.

1.4.2.3. Modtager

1.4.2.3.1. Modtageren må ikke uden tvingende grund udsætte modtagelsen af godset, og han skal efter aflæsning bekræfte, at de bestemmelser i dette direktiv, der berører ham, er opfyldt.

Hvad angår 1.4.1, skal modtageren navnlig:

(a) udføre den i dette direktiv foreskrevne rengøring og dekontaminering af køretøjer og containere og

(b) sikre, at containerne, når de er fuldstændig tømt, rengjort og dekontamineret, ikke længere er forsynet med faremærkning i overensstemmelse med kapitel 5.3.

1.4.2.3.2. Såfremt modtageren benytter sig af andre parters tjenester (aflæsser, rengøringsservice, dekontamineringsfacilitet osv.), skal han træffe passende foranstaltninger til at sikre, at bestemmelserne i dette direktiv er opfyldt.

1.4.2.3.3. Såfremt der konstateres en overtrædelse af bestemmelserne i dette direktiv, må containeren først returneres til transportøren, når forholdet er bragt i orden.

1.4.3. De øvrige parters forpligtelser

Nedenstående liste over de øvrige parter og deres respektive forpligtelser er ikke udtømmende. De øvrige parters forpligtelser følger af 1.4.1 ovenfor, for så vidt parterne er eller burde være bekendt med, at deres pligter udføres som led i en transport, der er omfattet af bestemmelserne i dette direktiv.

1.4.3.1. Læsser

1.4.3.1.1. Hvad angår 1.4.1, har læsseren navnlig følgende forpligtelser:

(a) han må kun overgive det farlige gods til transportøren, hvis det er godkendt til transport i overensstemmelse med dette direktiv,

(b) han skal kontrollere, om emballagen er beskadiget ved overgivelse af emballeret farligt gods eller urensede, tomme emballager til transport; kolli med beskadiget emballage må ikke overgives til transport, før skaden er udbedret, især ikke, hvis kolliet ikke er tæt, og der er tale om udslip eller risiko for udslip af det farlige stof; denne forpligtelse gælder også tomme, urensede emballager,

(c) han skal ved læsning af farligt gods på et køretøj eller i en stor eller lille container opfylde de særlige bestemmelser vedrørende pålæsning og håndtering,

(d) han skal efter læsning af farligt gods på en container opfylde bestemmelserne vedrørende faresedler i overensstemmelse med kapitel 5.3, og

(e) han skal ved pålæsning af kolli iagttage forbudene mod sammenlæsning under hensyntagen til farligt gods, der allerede befinder sig på køretøjet eller i den store container, og bestemmelserne vedrørende adskillelse af fødevarer, andre næringsmidler og foderstoffer.

1.4.3.1.2. Læsseren kan dog henholde sig til oplysninger og data fra andre parter, hvad angår 1.4.3.1.1 (a), (d) og (e).

1.4.3.2. Pakker

Hvad angår 1.4.1, skal pakkeren navnlig opfylde:

(a) bestemmelserne vedrørende emballering eller sammenpakning og

(b) ved klargøring af kolli til transport, bestemmelserne vedrørende mærkning af kolliene (påskrifter og og faresedler).

1.4.3.3. Påfylder

Hvad angår 1.4.1, har påfylderen navnlig følgende forpligtelser:

(a) han skal inden fyldning af tankene kontrollere, at både de og deres udstyr er i tilfredsstillende teknisk stand,

(b) han skal kontrollere, at datoen for næste prøvning af tankvogne, batterikøretøjer, aftagelige tanke, UN-tanke, tankcontainere og MEGC's ikke er overskredet,

(c) han må kun påfylde farligt gods, der er godkendt til transport i de pågældende tanke,

(d) han skal ved fyldning af tanken opfylde bestemmelserne vedrørende farligt gods i rum, der grænser op til hinanden,

(e) han skal under fyldning af tanken overholde den maksimalt tilladte fyldningsgrad eller den maksimalt tilladte indholdsmasse pr. liter kapacitet for det stof, der påfyldes,

(f) han skal efter fyldning af tanken kontrollere, at lukkeanordningerne er tætte,

(g) han skal sikre, at der ikke findes farlige rester af det påfyldte stof på ydersiden af de tanke, han har fyldt, og

(h) han skal ved klargøring af det farlige stof til transport sikre, at de foreskrevne orange skilte og faresedler er påsat tankene, køretøjerne samt de store og små bulkcontainere i henhold til bestemmelserne.

1.4.3.4. Bruger af tankcontainer eller UN-tank

Hvad angår 1.4.1, skal brugeren af en tankcontainer eller UN-tank navnlig:

(a) kontrollere, at bestemmelserne vedrørende konstruktion, udstyr, prøvning og mærkning er opfyldt,

(b) sikre tilstrækkelig vedligeholdelse af tankene og deres udstyr således, at tankcontaineren eller UN-tanken under normale driftsforhold opfylder bestemmelserne i dette direktiv indtil næste inspektion, og

(c) sørge for ektraordinært eftersyn, når tankens eller dens udstyrs sikkerhed kan være forringet som følge af en reparation, ændring eller ulykke.

1.4.3.5. (Reserveret)

KAPITEL 1.5

Fravigelser

1.5.1. Midlertidige fravigelser

1.5.1.1. For at muliggøre de forsøg, der er nødvendige med henblik på ændringer af dette direktiv for at tilpasse bestemmelserne til den tekniske og industrielle udvikling, kan medlemsstaternes kompetente myndigheder indbyrdes ved en midlertidig fravigelse fra bestemmelserne i dette direktiv direkte aftale, at visse transporter skal være tilladt på deres territorialområder.

Anm.

"Særligt arrangement" i overensstemmelse med 1.7.4 betragtes ikke som værende en midlertidig fravigelse i overensstemmelse med dette afsnit.

1.5.1.2. Gyldighedsperioden af den midlertidige fravigelse skal ikke være længere end fem år fra dens ikrafttrædelsesdato. Den midlertidige fravigelse skal automatisk ophøre fra det tidspunkt, hvor den tilsvarende ændring træder i kraft i dette direktiv.

1.5.1.3. Transporter, der udføres i henhold til en midlertidig fravigelse, udgør en transport i dette direktivs forstand.

1.5.2. (Reserveret)

KAPITEL 1.6

Overgangsbestemmelser

1.6.1. Generelt

1.6.1.1. Medmindre andet er bestemt, kan stoffer og genstande omfattet af dette direktiv indtil 31. december 2002 transporteres i overensstemmelse med bestemmelserne i dette direktiv gældende indtil 30. juni 2001.

1.6.1.2. Faresedler, som indtil 31. december 1998 var i overensstemmelse med de, der var foreskrevet indtil denne dato, kan benyttes, indtil lageret er opbrugt.

1.6.1.3. Stoffer og genstande hørende til klasse 1, som tilhører en kontraherende parts væbnede styrker, og som er emballeret før 1. januar 1990 i overensstemmelse med de bestemmelser i ADR, der var i kraft på det pågældende tidspunkt, må transporteres efter 31. december 1989, forudsat at emballagerne er ubeskadigede og deklareres i transportdokumentet som militært gods emballeret før 1. januar 1990. De øvrige bestemmelser, der er gældende fra 1. januar 1990 for denne klasse, skal overholdes.

1.6.1.4. Stoffer og genstande i klasse 1, der er emballeret mellem 1. januar 1990 og 31. december 1996 i overensstemmelse med de bestemmelser i ADR, der var i kraft på det pågældende tidspunkt, må transporteres efter 31. december 1996, forudsat at emballagerne er ubeskadigede og deklareres i transportdokumentet som gods hørende til klasse 1 emballeret mellem 1. januar 1990 og 31. december 1996.

1.6.1.5. (Reserveret)

1.6.2. Beholdere til gasser i klasse 2

1.6.2.1. Beholdere, der er fremstillet før 1. januar 1997, og som ikke overholder bestemmelserne i dette direktiv gældende fra 1. januar 1997, men hvis transport var tilladt efter bestemmelserne i ADR gældende indtil 31. december 1996, kan fortsat transporteres efter nævnte dato, hvis de periodiske prøvningskrav i emballeringsforskrifterne P200 og P203 overholdes.

1.6.2.2. Flasker i overensstemmelse med definitionen i 1.2.1, som har gennemgået førstegangseftersyn eller periodisk eftersyn før 1. januar 1997, må transporteres tomme og urensede uden fareseddel indtil tidspunktet for næste genopfyldning eller næste periodiske eftersyn.

1.6.3. Faste tanke (tankvogne), aftagelige tanke og batterikøretøjer

1.6.3.1. Faste tanke (tankvogne), aftagelige tanke og batterikøretøjer, der er fremstillet inden de fra den 1. oktober 1978 gældende bestemmelser trådte i kraft, kan fortsat anvendes, hvis deres udstyr og indretninger lever op til bestemmelserne i kapitel 6.8. Råtankens vægtykkelse skal, bortset fra tanke til transport af kølede fordråbede gasser i klasse 2, svare til et beregnet tryk på mindst 0,4 MPa (4 bar) (overtryk) for blødt stål, eller mindst 200 kPa (2 bar) (overtryk) for aluminium og aluminiumlegeringer. For tanke, der ikke har et cirkulært tværsnit, fastsættes den diameter, der skal lægges til grund ved beregningen, ud fra en cirkel med samme areal som tankens faktiske tværsnit.

1.6.3.2. Faste tanke (tankvogne), aftagelige tanke og batterikøretøjer, som fortsat benyttes i henhold til overgangsbestemmelserne, skal underkastes periodiske prøvninger efter bestemmelserne i 6.8.2.4 og 6.8.3.4 og de dertil hørende særlige bestemmelser for de enkelte klasser. Medmindre der i tidligere bestemmelser er foreskrevet et højere prøvningstryk, er et tryk på 200 kPa (2 bar) (overtryk) tilstrækkeligt til prøvning af tanke af aluminium og aluminiumlegeringer.

1.6.3.3. Faste tanke (tankvogne), aftagelige tanke og batterikøretøjer, som opfylder overgangsbestemmelserne i 1.6.3.1 og 1.6.3.2, kan benyttes til transport af de former for farligt gods, hvortil de er godkendt, indtil 30. september 1993. Denne overgangsperiode gælder ikke for faste tanke (tankvogne), aftagelige tanke eller batterikøretøjer beregnet til transport af stoffer hørende til klasse 2, eller til faste tanke (tankvogne), aftagelig tanke og batterikøretøjer, hvis vægtykkelse og udstyr opfylder bestemmelserne i kapitel 6.8.

1.6.3.4. (a) Faste tanke (tankvogne), aftagelige tanke og batterikøretøjer, der er fremstillet før den 1. maj 1985 i overensstemmelse med bestemmelserne i dette direktiv, der var gældende mellem 1. oktober 1978 og 30. april 1985, men som ikke opfylder bestemmelserne gældende fra 1. maj 1985, må fortsat anvendes efter sidstnævnte dato.

(b) Faste tanke (tankvogne), aftagelige tanke og batterikøretøjer, der er fremstillet mellem den 1. maj 1985 og ikrafttrædelsesdagen for bestemmelserne gældende fra 1. januar 1988, og som ikke opfylder sidstnævnte bestemmelser, men som blev fremstillet i henhold til de ADR-bestemmelser, der var gældende indtil den pågældende dato, må fortsat anvendes.

1.6.3.5. Faste tanke (tankvogne), aftagelige tanke og batterikøretøjer, der er fremstillet før den 1. januar 1993 i overensstemmelse med bestemmelserne, der var gældende indtil 31. december 1992, men som ikke opfylder bestemmelserne gældende fra 1. januar 1993, må fortsat anvendes.

1.6.3.6. (a) Faste tanke (tankvogne), aftagelige tanke og batterikøretøjer, der er fremstillet mellem den 1. januar 1978 og 31. december 1984, skal, hvis de benyttes efter 31. december 2004, opfylde bestemmelserne i randnr. 211 127 (5), der var gældende fra 1. januar 1990 med hensyn til vægtykkelse og beskyttelse mod beskadigelse.

(b) Faste tanke (tankvogne), aftagelige tanke og batterikøretøjer, der er fremstillet mellem den 1. januar 1985 og 31. december 1989, skal, hvis de benyttes efter 31. december 2010, opfylde bestemmelserne i randnr. 211 127 (5), der var gældende fra 1. januar 1990 med hensyn til vægtykkelse og beskyttelse mod beskadigelse.

1.6.3.7. Faste tanke (tankvogne), aftagelige tanke og batterikøretøjer, der er fremstillet før den 1. januar 1999 i overensstemmelse med bestemmelserne, der var gældende indtil 31. december 1998, men som ikke opfylder bestemmelserne gældende fra 1. januar 1999, må fortsat anvendes.

1.6.3.8. Faste tanke (tankvogne), aftagelige tanke og batterikøretøjer, der er fremstillet før den 1. januar 1997 til transport af stoffer i klasse 2, kan indtil næste periodiske prøvning være mærket (jf. kap. 6.8) i overensstemmelse med de bestemmelser, der var gældende indtil 31. december 1996.

Det er dog ikke påkrævet at foretage de nødvendige tilpasninger af gassernes officielle godsbetegnelser i medfør af 6.8.3.5.2 eller 6.8.3.5.3, forudsat at den gældende officielle godsbetegnelse fremgår af tanken eller dens mærkeplade fra datoen efter næste periodiske prøvning.

1.6.3.9. (Reserveret)

1.6.3.10. Faste tanke (tankvogne) og aftagelige tanke, der er fremstillet før den 1. januar 1995 til transport af stoffer med UN 3256, men som ikke opfylder bestemmelserne, der var gældende fra 1. januar 1995, kan fortsat anvendes indtil 31. december 2004.

1.6.3.11. Faste tanke (tankvogne) og aftagelige tanke, der er fremstillet før den 1. januar 1997 i overensstemmelse med bestemmelserne, der var gældende indtil 31. december 1996, men som ikke opfylder bestemmelserne i randnr. 211 332 og 211 333, der var gældende fra 1. januar 1997, kan fortsat anvendes.

1.6.3.12. Faste tanke (tankvogne) og aftagelige tanke, der er fremstillet før den 1. januar 1999 til transport af UN 2401 piperidin i henhold til bestemmelserne i randnr. 211 332, der var gældende indtil 31. december 1998, men som ikke opfylder bestemmelserne, der var gældende fra 1. januar 1999, kan fortsat anvendes indtil 31. december 2004.

1.6.3.13. Faste tanke (tankvogne) og aftagelige tanke, der er fremstillet før den 1. januar 1997 til transport af stoffer med UN 3257, men som ikke opfylder bestemmelserne, der var gældende fra 1. januar 1997, kan indtil 31. december 2006 fortsat anvendes indtil 31. december 2004.

1.6.3.14. (Reserveret)

1.6.3.15. Faste tanke (tankvogne) og aftagelige tanke, der er fremstillet før den 1. januar 1997 til transport af stoffer med følgende UN numre: 1092, 1098, 1135, 1143, 1182, 1199, 1238, 1251, 1605, 1647, 1695, 1809, 2295, 2337, 2407, 2438, 2477, 2487, 2488, 2558, 2606, 2644, 2646, 2686, 3023, 3289 og 3290 i henhold til bestemmelserne, der var gældende indtil 31. december 1996, men som ikke opfylder bestemmelserne, der var gældende fra 1. januar 1997, kan fortsat anvendes indtil 31. december 2002.

1.6.3.16. Batterikøretøjer, der er registreret første gang før den 1. juli 1997, men som ikke opfylder bestemmelserne i 9.2.2, kan fortsat anvendes indtil 31. december 2004.

1.6.3.17. (Reserveret)

1.6.3.18. Faste tanke (tankvogne), aftagelige tanke og batterikøretøjer, der er fremstillet før den 1. januar 2003 i overensstemmelse med bestemmelserne, der var gældende indtil 30. juni 2001, men som ikke opfylder bestemmelserne, der er gældende fra 1. juli 2001, kan fortsat anvendes. Tildeling af den tankkode, der skal fremgå af typegodkendelserne, samt udførelsen af den relevante mærkning skal være foretaget inden 1. januar 2009.

1.6.3.19. Fiberforstærkede plasttanke

Fiberforstærkede plasttanke, der er fremstillet før den 1. juli 2002 i overensstemmelse med en prototype, der er godkendt før 1. juli 2001 i henhold til bestemmelserne i supplement B.1c, der var gældende indtil 30. juni 2001, kan fortsat anvendes indtil slutningen af deres levetid, forudsat at alle bestemmelser, der var gældende indtil 30. juni 2001, har været og fortsat er opfyldt. Fra den 1. juli 2001 må der dog ikke godkendes nye prototyper i henhold til bestemmelserne, der var gældende indtil 30. juni 2001.

1.6.4. Tankcontainere og MEGC's

1.6.4.1. Tankcontainere, der er fremstillet før den 1. januar 1988 i overensstemmelse med bestemmelserne, der var gældende indtil 31. december 1987, men som ikke opfylder bestemmelserne, der var gældende fra 1. januar 1988, kan fortsat anvendes.

1.6.4.2. Tankcontainere, der er fremstillet før den 1. januar 1993 i henhold til bestemmelserne, der var gældende indtil 31. december 1992, men som ikke opfylder bestemmelserne, der var gældende fra 1. januar 1993, kan fortsat anvendes.

1.6.4.3. Tankcontainere, der er fremstillet før den 1. januar 1999 i overensstemmelse med bestemmelserne, der var gældende indtil 31. december 1998, men som ikke opfylder bestemmelserne, der var gældende fra 1. januar 1999, kan fortsat anvendes.

1.6.4.4. (Reserveret)

1.6.4.5. Tankcontainere, der er fremstillet før den 1. januar 1997 til transport af stoffer i klasse 2, kan indtil næste periodiske prøvning være mærket (jf. kap. 6.8) i overensstemmelse med de bestemmelser, der var gældende indtil 31. december 1996.

Det er dog ikke påkrævet at foretage de nødvendige tilpasninger af gassernes officielle godsbetegnelser i medfør af 6.8.3.5.2 eller 6.8.3.5.3, forudsat at den gældende officielle godsbetegnelse fremgår af tanken eller dens mærkeplade fra datoen efter næste periodiske prøvning.

1.6.4.6. Tankcontainere, der er fremstillet før den 1. januar 1995 til transport af stoffer med UN 3256, men som ikke opfylder bestemmelserne, der var gældende fra 1. januar 1995, kan fortsat anvendes indtil 31. december 2004.

1.6.4.7. Tankcontainere, der er fremstillet før den 1. januar 1997 i overensstemmelse med bestemmelserne, der var gældende indtil den 31. december 1996, men som ikke opfylder bestemmelserne i randnr. 212 332 og 212 333, der var gældende fra 1. januar 1997, kan fortsat anvendes.

1.6.4.8. (Reserveret)

1.6.4.9. Tankcontainere, der er fremstillet før den 1. januar 1999 til transport af UN 2401 piperidin i overensstemmelse med bestemmelserne i randnr. 212 322, der var gældende indtil 31. december 1998, men som ikke opfylder bestemmelserne, der var gældende fra 1. januar 1999, kan fortsat anvendes indtil 31. december 2003.

1.6.4.10. Tankcontainere, der er fremstillet før den 1. januar 1997 til transport af stoffer med UN 3257, men som ikke opfylder bestemmelserne, der var gældende fra 1. januar 1997, kan fortsat anvendes indtil 31. december 2006.

1.6.4.11. Tankcontainere, der er fremstillet før den 1. januar 1997 til transport af stoffer med følgende UN-numre: 1092, 1098, 1135, 1143, 1182, 1199, 1238, 1251, 1605, 1647, 1695, 1809, 2295, 2337, 2407, 2438, 2477, 2487, 2488, 2558, 2606, 2644, 2646, 2686, 3023, 3289 og 3290 i overensstemmelse med bestemmelserne, der var gældende indtil 31. december 1996, men som ikke opfylder bestemmelserne, der var gældende fra 1. januar 1997, kan fortsat anvendes indtil 31. december 2001.

1.6.4.12. Tankcontainere og MEGC's, der er fremstillet før 1. januar 2003 i henhold til bestemmelserne, der var gældende indtil 30. juni 2001, men som ikke opfylder bestemmelserne, der er gældende fra 1. juli 2001, må fortsat anvendes. Tildeling af den tankkode, der skal fremgå af typegodkendelserne, samt udførelsen af den relevante mærkning skal være foretaget inden 1. januar 2008.

1.6.5. Køretøjer

1.6.5.1. Transporterende enheder, der er beregnet til transport af tankcontainere eller UN-tanke med en kapacitet på over 3000 liter, og som er registreret første gang før den 1. juli 1997, og som ikke opfylder bestemmelserne i 9.1.2 og 9.2.2 kan fortsat anvendes indtil 31. december 2004. Disse transporterende enheder skal indtil denne dato opfylde bestemmelserne i randnr. 10 283, der var i kraft indtil 31. december 1996, og kan være forsynet med en attest i overensstemmelse med modellen, der er vist i supplement B.3, der var gældende indtil 30. juni 2001.

1.6.5.2. Køretøjer med aftagelige tanke og køretøjer til transport af tankcontainere eller UN-tanke, registreret før den 1. januar 1995, og som før denne dato blev anvendt til transport af stoffer med UN 3256, og som ikke helt opfylder bestemmelserne i 9.2.2, 9.2.3, 9.2.5 og 9.7.6, kan fortsat anvendes indtil 31. december 2004.

Hvor en godkendelsesattest er påkrævet i henhold til 9.1.2.1.2, skal denne påføres en bemærkning, der oplyser, at køretøjet er blevet godkendt i henhold til 1.6.5.2.

1.6.5.3. Køretøjer med aftagelige tanke og køretøjer til transport af tankcontainere eller UN-tanke, registreret før den 1. januar 1997, og som før denne dato blev anvendt til transport af stoffer med UN 3257, og som ikke helt opfylder bestemmelserne i 9.2.2, 9.2.3, 9.2.5 og 9.7.6, kan fortsat anvendes indtil 31. december 2006.

Hvor en godkendelsesattest er påkrævet i henhold til 9.1.2.1.2, skal denne påføres en bemærkning, der oplyser, at køretøjet er blevet godkendt i henhold til 1.6.5.3.

1.6.5.4. Med hensyn til konstruktionen af basiskøretøjer kan bestemmelser, der var gældende indtil 30. juni 2001, fortsat anvendes indtil 31. december 2002.

1.6.6. Klasse 7

1.6.6.1. Kolli, hvis konstruktion ikke krævede den kompetente myndigheds godkendelse i henhold til 1985-udgaven eller 1985-udgaven (som ændret 1990) af IAEA's Safety Series No. 6

Undtagelseskolli, industrielle kolli af type IP-1, IP-2 og IP-3 samt type A -kolli, hvis konstruktion ikke krævede den kompetente myndigheds godkendelse, og som opfylder kravene i 1985-udgaven eller 1985-udgaven (som ændret 1990) af IAEA's Regulations for the Safe Transport of Radioactive Material (Safety Series No. 6), kan fortsat anvendes under forudsætning af, at 1.7.3 om det obligatoriske kvalitetssikringsprogram og bestemmelserne om grænseværdier for aktivitet og stofbegrænsninger i 2.2.7.7 iagttages.

Emballager, der ændres med andet formål end at forbedre sikkerheden eller fremstilles efter 31. december 2003, skal opfylde bestemmeslerne i dette direktiv. Kolli, der klargøres til transport senest 31. december 2003 i henhold til 1985-udgaven eller 1985-udgaven (som ændret 1990) af IAEA's Safety Series No. 6, kan fortsat anvendes til transport. Kolli, der klargøres efter denne dato, skal opfylde bestemmelserne i dette direktiv.

1.6.6.2. Kolli godkendt i henhold til 1973-udgaven, 1973-udgaven (med senere ændringer), 1985-udgaven eller 1985-udgaven (som ændret 1990) af IAEA's Safety Series No. 6

1.6.6.2.1. Kolli, hvis konstruktion er godkendt af den kompetente myndighed i henhold til bestemmelserne i 1973-udgaven eller 1973-udgaven (med senere ændringer) af IAEA's Safety Series No. 6, kan fortsat anvendes under forudsætning af multilateral godkendelse af kollikonstruktionen og under forudsætning af, at de relevante bestemmelser i 1.7.3 om det obligatoriske kvalitetssikringsprogram og bestemmelserne om grænseværdier for aktivitet og stofbegrænsninger i 2.2.7.7 iagttages. Der må ikke påbegyndes ny produktion af disse emballager. Ændringer i emballagens konstruktion eller det tilladte radioaktive indholds art eller mængde, som efter den kompetente myndigheds opfattelse i betydelig grad påvirker sikkerheden, kræver opfyldelse af bestemmelserne i dette direktiv. Hver emballage tildeles og mærkes på ydersiden med et serienummer i henhold til bestemmelsen i 5.2.1.7.5.

1.6.6.2.2. Kolli, hvis konstruktion er godkendt af den kompetente myndighed i henhold til bestemmelserne i 1985-udgaven eller 1985-udgaven (som ændret 1990) af IAEA's Safety Series No. 6, kan fortsat anvendes indtil 31. december 2003 under forudsætning af, at de relevante bestemmelser i 1.7.3 om det obligatoriske kvalitetssikringsprogram og bestemmelserne om grænseværdier for aktivitet og stofbegrænsninger i 2.2.7.7 iagttages. Efter denne dato kræver fortsat brug desuden multilateral godkendelse af kollikonstruktionen. Ændringer i emballagens konstruktion eller det tilladte radioaktive indholds art eller mængde, som efter den kompetente myndigheds opfattelse i betydelig grad påvirker sikkerheden, kræver opfyldelse af bestemmelserne i dette direktiv. Alle emballager, hvis produktion påbegyndes efter 31. december 2006, skal opfylde bestemmelserne i dette direktiv.

1.6.6.3. Radioaktive stoffer i speciel form godkendt i henhold til 1973-udgaven, 1973-udgaven (med senere ændringer), 1985-udgaven eller 1985-udgaven (som ændret 1990) af IAEA's Safety Series No. 6

Radioaktive stoffer i speciel form, hvis konstruktion er godkendt unilateralt af den kompetente myndighed i henhold til bestemmelserne i 1973-udgaven, 1973-udgaven (med senere ændringer), 1985-udgaven eller 1985-udgaven (som ændret 1990) af IAEA's Safety Series No. 6, kan fortsat anvendes under forudsætning af, at de relevante krav i 1.7.3 om det obligatoriske kvalitetssikringsprogram iagttages. Alle radioaktive stoffer i speciel form fremstillet efter 31. december 2003 skal opfylde bestemmelserne i dette direktiv.

1.6.6.4. For transport af stoffer hørende til klasse 7 gælder overgangsbestemmelserne i 1.6.1.1 kun indtil 31. december 2001. Undtaget herfra er anvendelsen af kapitlerne 1.4 og 1.8, hvor overgangsbestemmelserne gælder indtil 31. december 2002.

KAPITEL 1.7

Generelle bestemmelser for Klasse 7

1.7.1. Generelle bestemmelser

1.7.1.1. Dette direktiv fastsætter sikkerhedsstandarder, der sikrer et tilfredsstillende minimum for kontrol med strålings-, kritikalitets- og varmefarer for de personer, ting og omgivelser, som berøres af transporten af radioaktive stoffer. Disse standarder er baseret på Regulations for the Safe Transport of Radioactive Material (ST-1), IAEA, Wien (1996). Der kan findes yderligere materiale om ST-1 i Advisory Material for the IAEA Regulations for the Safe Transport of Radioactive Material (1996 Edition), Safety Standard Series No. ST-2, IAEA, Wien (endnu ikke offentliggjort).

1.7.1.2. Formålet med dette direktiv er at beskytte personer, værdier og omgivelser mod følgerne af stråling under transport af radioaktive stoffer. Denne beskyttelse opnås ved hjælp af følgende krav:

(a) Indeslutning af det radioaktive indhold.

(b) Kontrol af ydre strålingsniveauer.

(c) Forebyggelse af kritikalitet.

(d) Forebyggelse af varmeskader.

Disse krav opfyldes for det første ved hjælp af en trindelt fremgangsmåde i forbindelse med indholdsbegrænsninger for kolli og køretøjer og i forbindelse med ydelsesstandarder for kollikonstruktioner afhængig af det radioaktive indholds farlighed. For det andet opfyldes de gennem krav til konstruktion, drift og vedligeholdelse af kolli, idet der samtidig tages hensyn til det radioaktive indholds art. Endelig opfylde de gennem administrative kontrolforanstaltninger, herunder kompetente myndigheders godkendelse, hvor det er relevant.

1.7.1.3. Dette direktiv finder anvendelse på transport af radioaktive stoffer ad vej, herunder transport, som er sekundær i forhold til brugen af det radioaktive stof. Transport omfatter alle funktioner og betingelser, som er forbundet med flytningen af radioaktive stoffer. Disse omfatter konstruktion, fremstilling, vedligeholdelse og reparation af emballager og klargøring, afsendelse, pålæsning, transport, herunder opbevaring i transit, aflæsning og modtagelse på destinationsstedet af det radioaktive stof og emballager. Der anvendes en trindelt fremgangsmåde i forbindelse med ydelsesstandarderne i dette direktiv, som er gradueret i tre generelle niveauer efter alvorlighed:

(a) Sædvanlige transportforhold (uden hændelser).

(b) Normale transportforhold (mindre uheld).

(c) Ved uheld.

1.7.2. Strålingbeskyttelsesprogram

1.7.2.1. Transport af radioaktive stoffer skal ske i henhold til et strålingsbeskyttelsesprogram, som skal bestå af systematiske foranstaltninger med det formål at tage tilstrækkeligt hensyn til strålingsbeskyttelsesforanstaltninger.

1.7.2.2. Arten og omfanget af de foranstaltninger, som skal anvendes i programmet, skal rette sig efter omfanget af og sandsynligheden for strålingseksponering. I programmet skal indarbejdes bestemmelserne i 1.7.2.3, 1.7.2.4, CV33 (1.1) og (1.4) i 7.5.11 og relevante beredskabsprocedurer. Programdokumenterne skal på anmodning udleveres til den relevante kompetente myndighed.

1.7.2.3. Beskyttelse og sikkerhed skal optimeres, således at størrelsen af enkeltdoser, antallet af eksponerede personer og sandsynligheden for eksponering holdes så lavt som det rimeligt kan opnås, når der tages højde for økonomiske og sociale faktorer. Doser, som personer udsættes for, skal være under de relevante grænseværdier. Der skal anvendes en struktureret og systematisk fremgangsmåde, som omfatter hensyntagen til grænsefladerne mellem transport og øvrige aktiviteter.

1.7.2.4. Ved arbejdsbetinget eksponering i forbindelse med transportaktiviteter, hvor det vurderes, at den effektive dosis:

(a) højst sandsynligt ikke overstiger 1 mSv på et år og ikke kræver særlige arbejdsmønstre, nøje overvågning, dosisvurderingsprogrammer eller særskilt registrering,

(b) sandsynligvis er på 1-6 mSv på et år og ikke kræver et dosisvurderingsprogram via arbejdspladsovervågning eller individuel overvågning, eller

(c) sandsynligvis overstiger 6 mSv på et år og kræver individuel overvågning.

Ved individuel overvågning eller arbejdspladsovervågning skal der føres relevante registre.

1.7.3. Kvalitetssikring

Der skal fastlægges og gennemføres kvalitetssikringsprogrammer for konstruktion, fremstilling, prøvning, dokumentation, brug, vedligeholdelse og eftersyn af radioaktive stoffer i speciel form, radioaktivt stoffer og kolli med lav spredningsrisiko, og for foranstaltninger ved transport og opbevaring i transit for at sikre, at de relevante bestemmelser i dette direktiv er opfyldt. Kvalitetssikringsprogrammer skal være baseret på internationale, nationale eller andre standarder, som den kompetente myndighed finder acceptable. Dokumentation for, at konstruktionsspecifikationen er fuldt gennemført, skal være til rådighed for den kompetente myndighed. Producenten, afsenderen eller brugeren skal være villig til at stille faciliteter til rådighed for den kompetente myndigheds eftersyn under fremstilling og brug og til at påvise over for enhver relevant kompetent myndighed, at:

(a) de anvendte fremstillingsmetoder og -materialer er i overensstemmelse med de godkendte konstruktionsspecifikationer, og

(b) alle emballager gennemgår periodisk eftersyn og om nødvendigt repareres og vedligeholdes på en sådan måde, at de selv efter gentagen brug fortsat opfylder alle relevante krav og specifikationer.

Hvis der kræves godkendelse fra en kompetent myndighed, skal denne godkendelse tage højde for og være betinget af et hensigtsmæssigt kvalitetssikringsprogram.

1.7.4. Særligt arrangement

1.7.4.1. Et særligt arrangement betyder sådanne bestemmelser, der er godkendt af den kompetente myndighed, og i henhold til hvilke forsendelser, som ikke opfylder alle bestemmelserne i dette direktiv om radioaktive stoffer, kan transporteres.

Anm.

Et særligt arrangement betragtes ikke som en midlertidig fravigelse i henhold til 1.5.1.

1.7.4.2. Forsendelser, for hvilke det ikke kan lade sig gøre at opfylde de bestemmelser, som finder anvendelse for klasse 7, må kun transporteres som særligt arrangement. Forudsat, at den kompetente myndighed er overbevist om, at det ikke kan lade sig gøre at opfylde bestemmelserne i ADR for klasse 7, og at opfyldelse af de nødvendige sikkerhedsstandarder i ADR er påvist på anden måde, kan den kompetente myndighed godkende, at enkelte eller planlagte serier af multiforsendelser transporteres som særligt arrangement. Det overordnede sikkerhedsniveau under transporten skal mindst svare til sikkerhedsniveauet, hvis alle relevante krav var opfyldt. Drejer det sig om internationale forsendelser af denne type, kræves multilateral godkendelse.

1.7.5. Radioaktive stoffer med andre farlige egenskaber

Ud over de radioaktive og fissile egenskaber skal alle sekundære risici i forbindelse med kolliets indhold, f.eks. eksplosivitet, brandfarlighed, evnen til selvantændelse, kemisk giftighed og ætsende virkning, også tages i betragtning ved dokumentation, emballering, mærkning af kolli og transportmidler (påskrifter, faresedler og orangefarvede skilte), påsætning af faresedler, stuvning, adskillelse og transport, således at alle relevante bestemmelser i ADR om farligt gods opfyldes.

KAPITEL 1.8

Kontroller og andre støttetiltag der skal sikre, at sikkerhedsforskrifterne bliver efterlevet

1.8.1. Administrative kontroller af farligt gods

1.8.1.1. Medlemsstaternes kompetente myndigheder kan på et hvilket som helst tidspunkt eller sted på deres territorialområde foretage en kontrol af, om bestemmelserne vedrørende transport af farligt gods er overholdt.

Disse kontroller skal dog foretages uden fare for personer, ejendom eller miljø og uden væsentlig forstyrrelse af vejtrafikken.

1.8.1.2. Parter, der er involveret i transport af farligt gods, jf. kapitel 1.4, skal uden forhalinger og i et omfang, der svarer til deres respektive forpligtelser, forsyne de kompetente myndigheder og deres befuldmægtigede med de oplysninger, der er nødvendige for at kunne foretage kontrollerne.

1.8.1.3. De kompetente myndigheder kan også med det formål at foretage kontroller i virksomheder tilhørende de parter, der er involveret i transport af farligt gods, jf. kapitel 1.4, foretage inspektioner, undersøge de fornødne dokumenter og udtage prøver af farligt gods eller emballager med henblik på nærmere undersøgelse, forudsat at sikkerheden ikke kompromitteres herved. Parter, der er involveret i transport af farligt gods, jf. kapitel 1.4, skal endvidere gøre køretøjer eller dele af køretøjer samt disses udstyr og installationer tilgængelige for en kontrol, hvor dette er muligt og rimeligt. De kan, hvis de skønner det nødvendigt, udpege en person fra virksomheden til at ledsage repræsentanten fra den kompetente myndighed.

1.8.1.4. Såfremt de kompetente myndigheder konstaterer, at bestemmelserne i ADR ikke er overholdt, kan de forbyde transport af en forsendelse eller standse en transport indtil de konstaterede overtrædelser er bragt til ophør, eller de kan kræve at andre passende tiltag iværksættes. Standsning kan påbydes på stedet eller på et andet sted valgt af myndighederne af hensyn til trafiksikkerheden. Disse forhold må ikke forårsage væsentlig forstyrrelse af vejtrafikken.

1.8.2. Gensidig administrativ bistand

1.8.2.1. Medlemsstaterne skal medvirke til gensidig administrativ bistand om gennemførelsen af dette direktiv.

1.8.2.2. Når en medlemsstat har konstateret, at sikkerheden af transport af farligt gods på dens territorialområde er blevet tilsidesat som følge af en virksomheds meget alvorlige eller gentagne overtrædelser af bestemmelserne, og denne virksomhed har sit hovedsæde på en anden medlemsstats territorialområde, skal den underrette de kompetente myndigheder hos den anden medlemsstat om overtrædelserne. De kompetente myndigheder i den medlemsstat, hvor de meget alvorlige eller gentagne overtrædelser blev konstateret, kan anmode de kompetente myndigheder i den medlemsstat, hvor virksomheden har sit hovedsæde, om at iværksætte passende foranstaltninger over for den/de, der har begået overtrædelserne. Det er ikke tilladt at overføre personoplysninger, medmindre det er nødvendigt af hensyn til en retsforfølgelse af alvorlige eller gentagne overtrædelser.

1.8.2.3. Myndighederne, der er blevet underrettet, skal oplyse den kompetente myndighed i den medlemsstat, hvor overtrædelserne er konstateret, om hvilke foranstaltninger, der eventuelt er truffet over for virksomheden.

1.8.3. Sikkerhedsrådgiver

Anm.

Bestemmelserne i 1.8.3 finder kun anvendelse i det omfang, de kompetente myndigheder i det land eller de lande, overfor hvilke de i transportkæden forskellige involverede parter står til ansvar, har gennemført de nødvendige administrative foranstaltninger til implementering heraf. Disse foranstaltninger skal være gennemført således, at 1.8.3 kan finde anvendelse senest fra den 1. januar 2003.

1.8.3.1. Enhver virksomhed, hvis aktiviteter omfatter transport af farligt gods ad vej eller med sådan transport sammenhængende emballering, pålæsning, påfyldning eller aflæsning skal udpege en eller flere sikkerhedsrådgivere for transport af farligt gods, der skal bistå med forebyggelse af de risici for personer, værdier eller miljøet, som er forbundet med disse aktiviteter.

1.8.3.2. Medlemsstaternes kompetente myndigheder kan fastsætte, at disse bestemmelser ikke omfatter virksomheder:

(a) hvis aktiviteter pr. enkelttransport vedrører mængder, som ikke overstiger de grænser, der er fastsat i 1.1.3.6, 2.2.7.1.2 og kapitlerne 3.3 og 3.4, eller

(b) hvis hoved- eller bibeskæftigelse ikke er transport af farligt gods eller læsning eller aflæsning i forbindelse med sådanne transporter, men som lejlighedsvis udfører nationale transporter af farligt gods eller læsning eller aflæsning i forbindelse med sådanne transporter, når der kun foreligger en minimal fare eller forureningsrisiko.

1.8.3.3. Under virksomhedslederens ansvar har sikkerhedsrådgiveren til hovedopgave, inden for rammerne af de berørte aktiviteter i virksomheden, at anvende alle midler og fremme alle foranstaltninger for at lette udførelsen af disse aktiviteter i overensstemmelse med gældende forskrifter og under de bedst mulige sikkerhedsbetingelser. Rådgiverens opgaver, der tilpasses efter virksomhedens aktiviteter, er navnlig som følger:

- at kontrollere, at reglerne for transport af farligt gods overholdes,

- at rådgive virksomheden i forbindelse med transport af farligt gods, og

- at forestå udarbejdelsen af en årsrapport til virksomhedens ledelse eller eventuelt en lokal offentlig myndighed om virksomhedens aktiviteter i forbindelse med transport af farligt gods; rapporterne opbevares i fem år og stilles til rådighed for de nationale myndigheder på deres anmodning.

Rådgiverens opgaver omfatter derudover især undersøgelse af følgende praksis og procedurer vedrørende virksomhedens aktiviteter i forbindelse med transport af farligt gods:

- fremgangsmåder med henblik på overholdelse af reglerne om identifikation af transporteret farligt gods,

- virksomhedens praksis med henblik på ved køb af transportmidler at tilgodese særlige behov i forbindelse med transporteret farligt gods,

- fremgangsmåden ved kontrol af det materiel, der anvendes til transport af farligt gods eller til læsning eller aflæsning,

- det forhold, at det berørte personale i virksomheden har modtaget en passende uddannelse, og at denne uddannelse er blevet registreret i vedkommende personers personaledata,

- iværksættelse af passende nødforanstaltninger ved eventuelle ulykker eller uheld, der kan true sikkerheden under transport, læsning eller aflæsning af farligt gods,

- foretage undersøgelser af og, om nødvendigt, udarbejdelse af rapporter vedrørende ulykker, uheld eller alvorlige overtrædelser, der konstateres under transport, læsning eller aflæsning af farligt gods,

- indførelse af passende foranstaltninger for at undgå gentagelse af ulykker, uheld eller alvorlige overtrædelser,

- hensyntagen til retsregler og særlige behov i forbindelse med transport af farligt gods ved valg og anvendelse af underleverandører eller andre parter,

- sikring af, at det personale, der er beskæftiget med transport, læsning eller aflæsning af farligt gods, har fået nøje instrukser om, hvordan arbejdet skal udføres,

- iværksættelse af initiativer, der skal skærpe opmærksomheden omkring risici i forbindelse med transport, læsning eller aflæsning af farligt gods,

- indførelse af kontrolprocedurer for at sikre, at der på transportmidlerne findes de dokumenter og det sikkerhedsudstyr, der skal ledsage transporterne, og at disse dokumenter og dette udstyr er i overensstemmelse med reglerne, og

- indførelse af kontrolprocedurer for at